Kisah Yang Menginspirasikan Lagu Tanya Sama Itu Hud-Hud

Pernah dengar lagu “Tanya Sama Itu HudHud”? Susah nak jumpa orang yang tak pernah dengar lagu ini. Walau tak tahu judul lagu sekali pun, iramanya pasti serasi di telinga kita. Lagu ciptaan M.Nasir ini bukan saja mengandung irama yang unik, malah liriknya juga menimbulkan teka-teki kepada pendengar.

Tahukah anda bahawa sebenarnya lirik lagu lagenda tersebut merupakan inspirasi daripada sebuah karya agung, iaitu Mantiq al-Thoyr (منطق الطير)  yang membawa maksud Persidangan/Pertururan Unggas, atau Musyawarah Burung.

Pengarang Karya Agung

Mantiq al-Thayr merupakan gugusan puisi yang dikarang oleh seorang penyair muslim yang masyhur pada kurun pertengahan, iaitu Farīduddīn Muhammad ibn Ibrahīm atau dikenali sebagai Fariduddin al-Attar. Dunia Barat lebih mengenali beliau sebagai Attār of Nishapūr kerana beliau berasal dari Naisabur, sebuah kota di Khurasan, Parsi.

Dikatakan lahir sekitar tahun 1140-1160 semasa era Kesultanan Seljuk dan meninggal dunia sekitar 1220-an ketika penj4r4h4n Monggol keatas Khurasan yang dipimpin Genghis Khan. Dan dikatakan beliau men1ngg4l dunia setelah menjadi m4ngs4 penj4rah4n tersebut.

Tentang aqidah beliau, sepertinya jelas bahawa beliau seorang sunni, dan sama sekali bukan seorang syiah kerana di dalam Mantiq al-Thoyr sendiri pun beliau memuatkan puji-pujian terhadap Khalifah yang Empat. Dan karya-karyanya yang banyak terinspirasi daripada Imam Ghazali menambah lagi keyakinan perkara tersebut.

Perkataan Attar yang menjadi nama pena beliau boleh diterjemah sebagai penjual minyak wangi atau ahli farmasi, ahli herba atau mungkin juga doktor.

Attar masyhur dengan karya-karyanya yang berunsur sufism. Mantiq al-Thayr ini adalah antara yang paling masyhur, menjadi gambaran puncak kegemilangan sastera Parsi kurun pertengahan. Sehingga ke hari ini pun karya-karyanya masih menjadi perbahasan.

Pengenalan Mantiq-Al-Thayr (Persidangan Unggas)

Karya agung Mantiq al-Thayr ini sebenarnya diilhamkan daripada sepotong ayat di dalam al-Quran:

(وَوَرِثَ سُلَیۡمَـٰنُ ۖ وَقَالَ یَـٰۤأَیُّهَا ٱلنَّاسُ عُلِّمۡنَا مَنطِقَ ٱلطَّیۡرِ وَأُوتِینَا مِن كُلِّ شَیۡءٍۖ إِنَّ هَـٰذَا لَهُوَ ٱلۡفَضۡلُ ٱلۡمُبِینُ)

Dan Nabi Sulaiman mewarisi (pangkat kenabian dan kerajaan) Nabi Daud; dan (setelah itu) Nabi Sulaiman berkata: “Wahai umat manusia, kami telah diajar mengerti bahasa pertuturan burung, dan kami telah diberikan serba sedikit dari tiap-tiap sesuatu (yang diperlukan); sesungguhnya yang demikian ini adalah limpah kurnia (dari Allah) yang jelas nyata”. [Surah An-Naml 16]

Ketika menelusuri kisahnya, kita akan dihanyutkan ke dalam suatu pengembaraan panjang di mana sekawan burung dan unggas yang banyak bilangannya berkumpul untuk mencari siapakah sebenarnya raja mereka.

Dalam perkumpulan itu, muncul Hudhud dengan dakwaan bahawa raja burung yang dicari-cari mereka adalah Raja Simurgh yang berada di puncak Gunung Kaf. (mitologi Yunani Kuno lebih sinonim dengan Phoenix).

Hudhud diangkat sebagai “ketua rombongan” kerana dia dilihat lebih arif dan mampu membimbing unggas yang lain persis seorang “guru murshid” yang membimbing sālikīn (orang-orang yang menempuh jalan menuju tuhan berpaksikan syariat yang benar). Keakrabannya dengan Nabi Sulaiman A.S pula menambah integriti burung tersebut.

Sebelum pencarian dimulakan, Hudhud menyatakan kesukaran yang bakal mereka tempuh sepanjang pengembaraan tersebut, iaitu 7 lembah yang berbeza-beza cabarannya.

Di lembah ini, mereka diminta agar membuang segala kerakusan kuasa dan rasa kebergantungan dengannya. Mengikis sifat-sifat mazmūmah (keji dan tercela) yang selama ini menjadi kotoran penutup hati. Hanya setelah semua itu selesai, mereka mampu dengan jelasnya melihat tuhan.

Lembah di mana cinta perlu ditanam dalam hati. Cinta yang ampuh yang mampu menjadikan sang pencinta buta untuk memandang selain yang dicinta, memekakkan telinga daripada mendengar keburukan yang dicinta. Cinta yang tidak perlu kepada sebab.

Cinta yang seperti itu akan mendorong pencinta menyerahkan segala yang dimilikinya, berterusan melakukan apa sahaja usaha demi mengecap nikmat meraih cinta daripada yang dicintainya.

Selama mana belum meraihnya, dia digambarkan seperti ikan yang kehausan air di lautan, namun menggelupur di daratan.

Lembah di mana mereka celik terhadap ruang rahsia yang menyimpan pancaran cahaya kebenaran. Di sini, ilmu duniawi tidak lagi berharga kerana ia tak lagi mampu menjustifikasikan apa-apa pun yang dirasa dan dilihat mata.

Setiap orang akan melihat kebenaran dari pandangan masing-masing melalui jalan masing-masing, sesuai seterang mana pancaran itu menyinari tubuh mereka.

Ada yang menemukannya di masjid, ada pula yang di hadapan berhala. Seperti rangkap yang dipetik “Jalan yang menjadi laluan gajah tak sesuai digunakan semut”.

Di sini, segala tuntutan nafsu dan keinginan untuk tahu tidak lagi ada. Begitu juga segala yang disebut sebagai realiti, semuanya lebur di dalam keterasingan.

Di sini, segalanya dilihat sebagai tunggal. Segalanya adalah suatu paduan kerana angka, nombor dan bilangan tidak lagi wujud.

Di sini mereka kebingungan. Semuanya adalah ketidakpastian. Tidak ada apa-apa yang difahami hatta perasaan sendiri. Berasa kagum tapi tak tahu terhadap siapa. Rasa kosong tapi hati penuh dengan cinta. Seperti petikan rangkap “dalam ais rasa panas, dalam api jadi beku”.

Lembah yang melebur diri. Fana dalam ketiadaan. Tidak merasakan kewujudan masa lalu dan masa hadapan.

Ratusan ribu unggas yang ikut serta, dan hanya 30 ekor yang berjaya melepasi kesemua lembah. Setelah penuh carikan luka dan hati yang tak lagi berharap.

Akhirnya mereka tiba di balairung yang dituju, disambut oleh bentara raja. Mereka tidak dihadapkan ke raja, tetapi ternyata cermin yang dilihat. Memantulkan wajah mereka sendiri.

Ketika itulah mereka tahu, bahawa Sang Simurgh yang digembar-gemburkan selama ini adalah diri mereka sendiri. Andai 40 ekor yang melihat, maka 40 Simurgh yang ada. Andai 50 maka 50. Kerana keagungan yang tercinta itu seperti pancaran mentari yang boleh dilihat di pantulan cermin.

Mereka meleburkan kewujudan diri dalam Simurgh, seperti bayang-bayang yang lebur dipancaran cahaya. Andai muncul cahaya, hilanglah bayang.

Perkataan Simurgh itu sendiri membawa maksud 30 ekor burung dalam Bahasa Parsi, “سي” (Si) bermaksud 30, dan “مرغ” (Murgh) bermaksud burung.

Itulah sedikit sebanyak penceritaan yang menghiasi karya ini. Fariduddīn Attār merupakan salah seorang inspirasi utama kepada Jalaluddin Rumi, figura yang tak perlu diperkenalkan lagi. Maka tak hairanlah karya yang sehebat Mantiq-Thoyr ini mampu dihasilkan.

RUJUKAN:


Kimi No Nawa: Ahli Falsafah Dan Rama-rama

Semalam ada kawan tanya aku dah tonton cerita ‘Kimi No Na Wa‘ ke belum, aku jawab dah lama tengok. Tapi lepas tonton lama dulu aku tak tahu nak ulas apa. Anime ini memang meletup dan mendapat kutipan untung yang tinggi pada peringkat global.

Semalam aku tidur lambat sikit, lebih kurang pada pukul 2.00 pagi. Sebelum tidur, aku tiba-tiba teringat fasal seorang ahli falsafah China pada Zaman Peperangan dahulu, iaitu Zhuang Zhou (369SM – 286SM). Setiap tamadun mempuyai zaman keemasan intelektualnya, dan zaman keemasan intelektual Tamadun China adalah ketika Zaman Peperangan. Zaman kerajaan-kerajaan China berpecah sebelum tertubuhnya Dinasti Qin.

Pada Era Peperangan tersebut, seratus sekolah pemikiran (Hundred School of Thought) yang ditubuhkan termasuklah Confuciusism, Legalism, Mohism, Taoism dan lain-lain. Antara faktor berkembangnya pemikiran ini adalah setiap pemerintah di China pada masa itu mengambil bijak-pandai sebagai penasihat mereka. Daripada situ muncullah pelbagai bentuk pemikiran dan falsafah mengenai peperangan, diplomasi dan politik.

Zhuang Zhou telah mengarang puisi yang dikenali sebagai ‘Zhuangzi’ yang memberikan perhatian kepada beberapa buah perkara.

1. Ahli Falsafah dan Rama-rama.

Dalam puisi tersebut ada tertulis, “Pada suatu hari, aku, Zhuang Zhou telah bermimpi aku ialah seekor rama-rama berterbangan ke sana-sini. Aku menyedari kebahagiaan aku sebagai seekor rama-rama sehingga aku tak sedar yang aku adalah seorang Zhuang Zhou. Apabila aku bangun dari tidurku, aku keliru sama ada aku adalah manusia yang bermimpi sebagai rama-rama ataupun rama-rama yang bermimpi sebagai manusia.”

Ini adalah salah satu bentuk fahaman skepticism. Dalam anime Kimi No Na Wa, telah berlaku pertukaran badan antara Mitsuha dan Taki pada waktu mereka tidur. Pada peringkat awal mereka menyangkakan ia adalah sebuah mimpi. Seperti yang berlaku pada Zhuang Zhou yang lebih bergembira menjadi seekora rama-rama, dalam anime ini, Mitsuha lebih gembira menjadi seorang Taki dan Taki pula gembira menjadi seorang Mitsuha.

Tafsiran terhadap mimpi Zhuang Zhou memberikan maksud bahawa tidak dapat nak membezakan mana satu realiti yang sebenar. Seperti yang pernah disebut oleh Descartes, tiada piawaian asas untuk membezakan antara waktu sedar dan waktu tidur.

Tidak lama selepas itu, barulah Mitsuha dan Taki menyedari yang mereka telah bertukar tubuh badan dan mula berkomunikasi melalui nota-nota yang dititipkan pada telefon bimbit masing-masing.

Selepas itu, yang menariknya pada babak klimaks cerita, mereka mula meragui kewujudan masing-masing. Taki meragui kewujudan Mitsuha dan Mitsuha meragui kewujudan Taki. Mereka juga mula meragui kewujudan segala apa yang berlaku ketika mereka bertukar badan.

Di sini, Zhuang Zhou ada menyebut, “Bagaimana aku mahu tahu kegembiraan itu bukan sebuah delusi?”

Menunjukkan seolah-olah apa yang Taki dan Mitsuha lalui hanya sebuah kegembiraan dan delusi sementara melalui pertukaran badan. Pada waktu mereka menganggap pertukaran badan itu sebagai hal yang tak mustahil berlaku, mereka mula meragui hal itu pernah berlaku bila pertukaran badan itu tidak berlaku lagi dan masing-masing telah lupa dengan pasangan mereka. Malah, nama pasangan mereka sendiri.

Terdapat satu babak, Taki mula menyedari sebenarnya dia telah tertukar badan dengan orang yang telah mati (Mitsuha) pada tiga tahun yang lalu. Pada tiga tahun yang lalu, Mitsuha pula pernah tertukar badan dengan Taki tetapi Taki tidak ingat akan perkara itu. Hal ini dibuktikan sewaktu Mitsuha mahu berjumpa dengan Taki di Jepun, Taki tidak pernah ingat akan kewujudan Mitsuha. Mitsuha mula meragui tentang apa yang dilaluinya.

Inilah bentuk-bentuk skepticism yang berlaku pada Taki dan Mitsuha tentang realiti dan kegembiraan yang mereka lalui.

2. Kenapa kita terlupa selepas bermimpi?

Dalam anime ini menerang beberapa sifat mimpi, yang paling utamanya adalah mimpi yang memberitahu apa akan berlaku dan kenapa kita terlupa dengan apa yang kita mimpi. Mimpi adalah perkara yang sukar untuk dibuat penyelidikan dan telah membina pelbagai hipotesis dalam suatu subjek.

Dalam anime ini, Taki dan Mitsuha tidak terlupa yang mereka tertukar badan. Malah mereka merasakan bertukar badan itu bukanlah mimpi semata-mata sehinggalah pada babak klimaks sewaktu mereka perlahan-lahan terlupa dengan nama pasangan mereka dan sudah tidak bertukar badan lagi. Hal ini ditambah lagi apabila Taki tidak dapat menghubungi Mitsuha beberapa kali.

Kita selalunya terlupa apa yang kita mimpi kerana hormon norepinephrine tidak hadir dalam cerebral cortex pada otak. Cerebral cortex adalah bahagian otak yang memainkan peranan dalam ingatan, pemikiran, bahasa dan kesedaran. Walau bagaimanapun ia tidak memberikan penjelasan sepenuhnya kenapa kita terlupa dengan mimpi-mimpi kita.

Hipotesis kehadiran hormon norepinephrine diusulkan kerana kehadiran hormon tersebut telah meningkatkan daya ingatan seseorang.

3.  Ramalan Kendiri Sempurna (Self-Fulfilling Prophecy)

Saintis menolak sebarang bentuk pra-kognisi (precognition), iaitu visi kejadian yang bakal berlaku melalui mimpi. Tetapi saintis tidak menafikan perkara itu terjadi pada sesetengah individu. Jadi mereka mengusulkan beberapa hipotesis. Antaranya adalah ramalan kendiri sempurna (self-fulfilling prophecy). Aku pilih hipotesis ini sebab ia lebih dekat dengan Kimi No Na Wa.

Dalam anime ini, Taki menyedari dia tidak dapat menghubungi Mitsuha kerana Mitsuha telah mati. Entah tak tahu magik apa yang digunakan, Taki bertukar badan dengan Mitsuha pada tiga tahun yang lalu pada waktu sebelum letupan di kampung Mitsuha berlaku.

Babak-babak pertukaran badan antara dirinya dan Mitsuha membuatkan Taki sendiri ia adalah sebuah mimpi untuk menyelamatkan Mitsuha pada masa lalu.

Situasi Taki mungkin tidak kelihatan seperti apa yang aku nak jelaskan sebab kejadian yang dihadapi oleh Taki terlalu realiti untuk kelihatan samar-samar.

Konsep ramalan kendiri sempurna ini lebih kurang macam kesan Placebo (Placebo Effect) iaitu kepercayaan ataupun imaginasi yang kau hanya yakin betul, selepas itu ia dibawa ke pemikiran dan seterusnya tindakan. Konsep Law of Attraction menggunakan kesan Placebo. Malah dalam perubatan pun menggunakan konsep yang sama.

Dalam perubatan, keyakinan pesakit (demam contohnya) akan mengubah psikologi dan kekuatan tubuhnya walaupun doktor hanya memberikan gula-gula yang disangka ubat demam. Orang yang berimaginasi berfikiran positif akan mendatangkan hal positif, akan memberikan optimism dalam dirinya apabila melihat hal-hal yang buruk. Sebenarnya hal positif tak datang pun, cuma dia membina ‘realiti positif’ itu sendiri.

Maka, apa yang berlaku pada Taki bukanlah suatu bentuk khayalan atau imaginasi tentang kemusnahan kampung Mitsuha. Tetapi sebelum Taki mememui kejadian itu benar-benar berlaku, Taki merasakan ia hanya suatu bentuk ‘self-fullfilling prophecy‘ yang dibina dalam dirinya. Kita boleh lihat babak ini sewaktu Taki hampir tidak menemui kewujudan kampung Mitsuha.

– Zamir Mohyedin –


S*rangan Hendap PKM Di Selatan Thailand

Pada 7 Ogos 1966, satu unit Cawangan Khas Polis Diraja Malaysia (PDRM) yang ditempatkan di Selatan Thailand bagi membanteras aktiviti pengg4nas k0munis telah diser4ng hendap oleh segerombolan pengg4nas k0munis, mengakibatkan seramai 2 orang pegawai dan 6 orang anggota polis terk0rban.

S3rangan tersebut merupakan s3rangan yang mengakibatkan paling ramai k0rban Cawangan Khas semenjak bermulanya Darurat.

Nama-nama mereka yang terk0rban dalam s3rangan tersebut adalah seperti berikut.

1. Senior Inspektor Solomon Samy Chung
2. Inspektor Robert Lee Choon Fook
3. D/Kpl Choo Chan, JPP
4. D/Kpl Lim Teik Piat
5. PC Low Teik Boon
6. Special Government Agent (SGA) Chan Kwai Wah
7. SGA Tsang Peng Wan
8. SGA Lam Ah Choo

S/Inspektor Samy merupakan seorang daripada 4 adik beradik sekeluarga yang menyertai PDRM. Abangnya, George, juga pernah terc3dera akibat sebutir b0m tangan yang dibaling mvsuh dalam satu serbuan. Beliau sepatutnya berkahwin sekitar tarikh 15 Ogos, iaitu seminggu selepas kem4tian beliau.

Inspektor Robert Lee pula telah beristeri. Tetapi tidak mempunyai anak bagi mewarisi nama keluarganya. Beliau dan S/Inspektor Samy adalah anak Ipoh yang telah bersekolah di St Michael Institution.

D/Kpl Choo Chan merupakan penerima pingat Jasa Perkasa Persekutuan pada tahun 1959. Beliau sebenarnya sudah berjaya keluar daripada kawasan bvnuh, tetapi bertindak cuba memanjat bukit bagi membuat gerakan rusuk kedudukan mvsuh untuk membantu rakan-rakan yang terperangkap. Tetapi beliau dikesan mvsuh dan telah ditemb4k m4ti.

Tiada maklumat mengenai ketiga-tiga yang berpangkat SGA. Tetapi kebiasaannya mereka ini adalah bekas anggota PKM yang berjaya dipulihkan dan sanggup mengangkat senj4ta menent4ng bekas komrad mereka.

Tiada maklumat tambahan mengenai dua orang lagi anggota polis yang terkorb4n. Semoga pengorb4nan mereka tidak sia-sia dan terus kekal diingati.

Paling penting dan perlu kita ingat. S3rangan hendap itu berlaku pada tahun 1966. Merdeka pula 1957. Inilah ‘sumbangan’ daripada ‘pejuang kemerdekaan’ yang memanggil diri mereka sebagai Malayan National Liberation Army yang dikawal oleh Parti K0munis Malaya.

RUJUKAN:

Nation before Self, Tan Sri Yuen Yuet Leng.
Saudara Jovian anak Lee (anak saudara Inspektor Robert Lee)
Gambar dari buku Nation before Self.


Jeneral Tun Ibrahim Ismail – Perjuangan Tiga Dekad Seorang Panglima

Kali ini saya menulis tentang seorang lagi tokoh negara seperti yang biasa saya lakukan pada artikel-artikel saya sebelum ini. Bercakap soal keamanaan, pasti bayangan para tentera dan polis yang bersiap siaga siang dan malam terpancar pada pemikiran semua. Tidak lari juga pegawai-pegawai yang bertanggungjawab dalam memimpin pasukan-pasukan keselamatan negara ini.

Allahyarham Jeneral Tun Ibrahim bin Dato’ Ismail, merupakan bekas Ketua Turus Angkatan Tentera (kini dikenali sebagai Panglima Angkatan Tentera). Beliau merupakan satu-satunya Panglima Angkatan Tentera Malaysia yang pernah menerima anugerah gelaran ‘Tun’ daripada Seri Paduka Baginda Yang di-Pertuan Agong.

Allahyarham merupakan seorang anak jati Johor yang dilahirkan dan dibesarkan di Johor Bahru. Ayah beliau, Dato’ Ismail bin Abu Bakar bekerja sebagai seorang pegawai untuk Kerajaan Johor. Lebih menarik lagi, ayah beliau juga merupakan seorang pegawai yang berkhidmat untuk Pasukan Tentera Sukarela Johor (JVF).

Permulaan Hidup Jeneral Ibrahim

Pendidikan awal Jeneral Ibrahim bermula di Sekolah Melayu Air Molek sebelum berpindah ke Sekolah Inggeris Ngee Heng dan Sekolah Inggeris Bukit Zaharah. Kemudiannya, beliau menyambung pelajarannya ke peringkat menengah di English College (kini Maktab Sultan Abu Bakar) sehinggalah beliau tamat Senior Cambridge Examination.

Pada asalnya, kerjaya tentera bukanlah impian tegarnya. Beliau lebih menunjukkan minat dalam bidang akaun. Namun begitu, peluang yang kurang dalam bidang tersebut pada ketika itu meranapkan cita-citanya itu. Disebabkan hal ini, beliau memilih untuk menyertai tentera memandangkan ayah beliau juga merupakan bekas pegawai di JVF. Malang sekali, beliau merupakan anak jati negeri Johor dan itu membuatkan beliau tidak boleh menyertai pasukan Askar Melayu yang hanya dibuka kepada rakyat-rakyat Negeri-Negeri Melayu Bersekutu.

Beliau kemudian menyertai Askar Setia Timbalan Negeri Johor (JMF) sebelum diterima dan dihantar ke Dehra Dun, India bersama-sama dua orang lagi Pegawai Kadet iaitu Tun Hussein Onn dan Ungku Ahmad Ungku Abdul Rahman.

Sumbangan Jeneral Ibrahim Terhadap Negara

Jeneral Ibrahim kemudian diserap ke dalam 136 Force setelah menamatkan latihan di Dehra Dun, India. Beliau bersama-sama Kapten Abdul Razak Hussein (Tun Abdul Razak Hussein), Kapten Hussein Onn (Tun Hussein Onn), Kapten Ghazali Shafie dan Mejar Yeop Mahidin Mohamed Shariff berada di dalam Force 136 untuk menentang pendudukan Jepun di Tanah Melayu.

Setelah Jepun menyerah kalah, Jeneral Ibrahim sambung berkhidmat bersama JMF sebelum menyertai Rejimen Askar Melayu (RAMD) pada tahun 1951. Setelah 7 tahun berada di dalam RAMD, beliau berjaya menjadi antara orang Melayu terawal yang memegang jawatan Pegawai Memerintah memimpin Batalion Ke-6 RAMD. 4 tahun kemudian pada 1962, beliau telah dinaikkan pangkat ke Brigedier seiring dengan perlantikan beliau sebagai Pengarah Pentadbiran Tentera Darat. Kemudian, beliau dilantik pula sebagai Pegawai Memerintah Briged Kelima Infantri di Sabah semasa konfrontasi yang berlaku di antara Malaysia dan Indonesia.

Dua tahun berikutnya, beliau menjawat pula jawatan mengetuai Briged Pertama sebelum mengambil alih Briged Kelima tidak lama selepas itu. Pada tahun 1966 pula, beliau telah dilantik menjadi Panglima Divisyen Infantri Pertama serta dinaikkan pangkat ke Mejar Jeneral. Dua tahun berikutnya, beliau sekali lagi dinaikkan pangkat ke Leftenan Jeneral semasa dilantik menjadi Panglima Divisyen Infantri Kedua pula.

Jeneral Ibrahim juga merupakan sebahagian daripada Majlis Gerakan Negara (MAGERAN) semasa Parlimen dibubarkan akibat daripada insiden berdarah 13 Mei 1969. Beliau merupakan Ketua Eksekutif MAHENRA dan berkhidmat secara terus di bawah Tun Abdul Razak, Timbalan Perdana Menteri pada ketika itu. Dalam ketika memegang jawatan tersebut, beliau juga telah dilantik sebagai Ketua Turus Angkatan Tentera pada tanggal 1 Julai 1977 dengan pangkat Jeneral.

Setelah 7 tahun menjadi Ketua Turus Angkatan Tentera, Jeneral Ibrahim pun bersara pada tanggal 30 November 1977 setelah 31 tahun beliau mencurahkan khidmat dan bakti bersama dengan Angkatan Tentera Malaysia.

Jeneral Ibrahim Setelah Bersara & Penghargaan Terhadapnya

Allahyarham Jeneral Ibrahim jelas merupakan seorang yang komited dalam tugas beliau. Ini dibuktikan dengan penerimaan anugerah semasa perkhidmatan dan selepas persaraan beliau. Semasa perkhidmatan beliau di Tanah Melayu dalam menentang Jepun, beliau telah dianugerahi pingat ‘Member of the Order of the British Empire (M.B.E)’ yang dikurniakan oleh Raja George VI.

Bukan itu sahaja, Jeneral Ibrahim juga telah dikurniakan pingat Panglima Mangku Negara semasa masih dalam perkhidmatan bersama Angkatan Tentera Malaysia pada tahun 1970. Namun antara itu semua, pengurniaan pingat Seri Setia Mahkota Malaysia yang membawa gelaran ‘Tun’ terhadap beliau jelas merupakan anugerah tertinggi negara yang diterima beliau pada tahun 2000 atas jasa dan baktinya terhadap keselamatan negara. Ini ditambah lagi dengan fakta yang beliau merupakan satu-satunya Panglima Angkatan Tentera yang pernah menerima anugerah tersebut.

Di samping itu, Jeneral Ibrahim juga telah menulis dua buah naskhah buku selepas bersara iaitu ‘Sudahkah Kamu Bertemu Mariam’ dan ‘Ibrahim, Pahlawan Melayu’.

Allahyarham Jeneral Tun Ibrahim bin Dato’ Ismail menghembuskan nafasnya yang terakhir pada jam 4.40 pagi, tanggal 23 Disember 2010 pada usia 88 tahun. Allahyarham dimakamkan di Makam Pahlawan, Masjid Negara. Semoga rohnya dicucuri rahmat dan ditempatkan di kalangan orang yang beriman. Al-Fatihah.Artikel dikirimkan oleh  Sang Taming Marhaen untuk The Patriots.

RUJUKAN:

1. THE “THIRTEEN MILLION PLUS RINGGIT” GUY RAMBLES…. (2010). Tun Ibrahim Ismail:The last of the Malay Force 136. https://bigdogdotcom.wordpress.com/2010/12/23/tun-ibrahim-ismailthe-last-of-the-force-136/

2. IdrisTalu (2010). Jeneral (B) Tun Ibrahim Ismail pahlawan sejati. http://idristalu.blogspot.com/2010/12/jeneral-b-tun-ibrahim-ismail-pahlawan.html

3. The Telegraph (2019). Tun Ibrahim Ismail. https://www.telegraph.co.uk/news/obituaries/military-obituaries/special-forces-obituaries/8284728/Tun-Ibrahim-Ismail.html

4. AsiaOne (2010). Malaysia’s former military chief and WWII spy dies. https://www.asiaone.com/News/AsiaOne+News/Malaysia/Story/A1Story20101223-254449.html

5. Special Forces ROH (2011). Ibrahim bin Ismail. http://www.specialforcesroh.com/showthread.php?40621


Ahli Arkeologi Jumpa Kilang Besi Purba Macam Sungai Batu Di Padang Pasir UAE

Siapa yang tidak mengenali Dubai, metropolis abad ke-21 yang megah dengan Burj Khalifa, bangunan pencakar langit tertinggi di dunia? Mungkin, tiada yang akan menyangkal jika Dubai disifatkan sebagai epitome kemajuan, lebih-lebih lagi apabila ia berjaya menggamit kunjungan 13 juta manusia setiap tahun sekali gus menjadikan lapangan terbangnya sebagai antara yang paling sibuk di dunia.

Bagaimanapun, ramai yang mungkin akan menggaru kepala jika Dubai secara khusus dan Emiriyah Arab Bersatu secara umum disinonimkan dengan tamadun-tamadun padang pasir. Iya, bandar metropolitan itu kaya dengan khazanah silam yang berkongsi kemegahan serupa sejak zaman-berzaman. Dalam artikel kali ini, kami akan kongsikan nama-nama bandar purba yang pernah berdiri di bumi Dubai bersama secebis pemerihalan tentangnya.

TAMADUN MARJAN DAN BINAAN-BINAAN AWAL DI BUMI DUBAI

Lima ribu tahun dahulu, Pergunungan Hajar di bahagian timur Dubai menyaksikan berlakunya beberapa pembangunan yang mengubah dunia. Setelah sekian lama rantau tersebut menampung kelangsungan hidup masyarakat pengumpul-pemburu, kawasan berhampiran sempadan Oman moden kemudiannya menempa nama sebagai pembekal sumber tembaga yang langka. Perlahan-lahan, manusia di sana mula belajar cara melombong, mengesktrak, dan mengadunnya dengan timah bagi menghasilkan gangsa.

Pengeluaran gangsa ini secara efektif meletakkan Tamadun Magan sebagai pembekal utama dalam industri persenjataan dan peralatan di rantau Timur Tengah. Antara pembeli utama mereka adalah Ur dan Uruk, dua buah kota pertama yang muncul di Sumeria.  Kehadiran teknologi gangsa membuatkan aktiviti pertanian berjalan dengan lebih efisien, sekali gus membajai benih ketamadunan di rantau tersebut.

Pada era mutakhir ini, pasukan arkeologis berjaya menemukan beberapa buah bangunan, makam, dan saluran air dari Tamadun Magan di sebuah tapak penyelidikan berkeluasan 50 ekar, Hili. Hili berlokasi di utara al-Ain, bandar ketiga terbesar di UAE dan merupakan satu-satunya bandar di negara tersebut yang menerima pengiktirafan UNESCO sebagai Tapak Warisan Dunia.

Antara peninggalan arkeologi yang paling menarik perhatian adalah sebuah makam berbentuk bulat yang berdiamater kira-kira 10 meter, dilengkapi gerbang yang diukir dengan  imej dua ekor oryx. Binaan ini dianggap unik kerana bongkah-bongkah batunya dipotong dengan begitu sempurna, membuatkan ingatan kita melayang ke Machu Picchu binaan Tamadun Inca. Cuma, Machu Picchu dibina sekitar 500 tahun yang lalu sementara makam purba yang dijumpai di Hili ini pula berusia  4,700 tahun.

KOTA-KOTA ZAMAN BESI: MLEIHA, TELL ABRAQ DAN AD-DUR

Berganjak 2,000 tahun ke hadapan, teknologi besi mengambil-alih teknologi gangsa dan memperbaharui corak kehidupan di Semenanjung Arab. Salah sebuah lokasi penting yang mengeluarkan sumber besi di sana ialah Mleiha, bandar berkubu yang terletak di kawasan penghujung gurun, berhampiran al-Dhaid yang berjarak kira-kira sejam pemanduan dari Dubai.

Mleiha mengecapi zaman perdananya pada era Kristian dan ketika itu, ia berbangga sebagai salah sebuah petempatan terbesar di Timur Tengah – dengan keluasan satu batu, cukup untuk menempatkan ratusan buah rumah dan kilang logam. Kota tersebut dihuni selama kira-kira 500 tahun, bermula dari pertengahan Zaman Besi sehingga kurun pertama Masehi. Sewaktu ditinggalkan, tembok-tembok kota dibiarkan run-tuh dan dilitupi pepasir.

Hasil ekskavasi pada tempoh kebelakangan berjaya menjumpai dua buah kilang peleburan besi, masing-masing menghasilkan sen-jata dan matawang syiling. Kilang-kilang tersebut ditempatkan di dalam sebuah kubu dan dikelilingi oleh sejumlah rumah, mengisyaratkan betapa ramainya manusia yang hidup dan bekerja di sana.

Jongkong-jongkong besi dan produk-produk akhir lain kemudiannya diangkut dari Mleiha ke Tell Abraq dan Ad-Dur. Dai sana, ia seterusnya dinaikkan ke dalam kapal lalu mengharungi Teluk Parsi sebelum  sampai ke tangan para pelanggan di Mesopotamia dan Levant.

Tell Abraq dan Ad-dur masing-masing mempunyai ciri tarikan sejarah yang tersendiri. Tell Abraq misalnya, dihuni selama dua ribu tahun dan merupakan tapak arkeologi yang aktif dikaji. Ad-Dur yang terletak berhampiran, tepatnya di pantai seberang Umm al-Quwain moden pula mempunyai keluasan sebesar 4 batu. Penyelidikan di sana lebih mudah, dengan bongkah-bongkah batu pada binaan rumah-rumah purbanya masih terpelihara dan tidak berusik.

JULFAR : HUB PERDAGANGAN ZAMAN PERTENGAHAN

Harimau ma-ti meninggalkan tangisan,  manusia ma-ti meninggalkan nama. Kota lama takkan luput dek ingatan, kalau namanya diabadikan dalam tinta. Salah sebuah kota purba yang paling masyhur di Tanah Arab ialah Julfar. Walaupun jejak tinggalannya tidak pernah dijumpai kecuali pada tempoh terkini, sejarahwan meyakini kewujudannya dengan berlandaskan catatan-catatan yang dititipkan dari Zaman Pertengahan.

Julfar tersohor sebagai kampung halaman Ahmed ibn Majid si pelaut legenda dan juga Sindbad, watak fiksyen dari Alfun Laila wa Laila (Hikayat Seribu Satu Malam). Sebelum lenyap ditelan padang pasir, Julfar dipercayai berdiri selama seribu tahun sebagai sebuah kota pelabuhan yang mapan. Tidak keterlaluan, ada yang menamakannya sebagai hub perdagangan di rantau selatan Teluk Arab pada Zaman Pertengahan.

Menurut catatan sejarah, Julfar terletak di pantai utara Dubai. Lokasi sebenarnya berjaya ditemui pada 1960an, dengan petempatan-petempatan terawalnya didapati berusia dari kurun ke-6 Masehi. Sekitar waktu itu, para penghuninya sudah pun menjalankan aktiviti perdagangan jarak jauh, hingga ke India dan Timur Jauh.

Kurun ke-10 hingga ke-14 Masehi menandakan titik zenith buat Julfar, dengan pedagang-pedagangnya secara rutin melakukan perlayaran selama 18 bulan ke belahan timur dan barat dunia. Jauh sebelum pelayar Eropah mengenali Lautan Hindi dan Teluk Parsi, pedagang-pedagang Arab dari Julfar sudah pun berinteraksi dengan mereka, sambil membawa segala macam barang dagangan yang diimpikan manusia. Hampir seribu tahun lamanya, Julfar berdiri megah sebagai kota pelabuhan paling besar dan paling penting di rantau selatan Teluk Parsi.

Seiring dengan kedudukannya sebagai sebuah pusat komersial, kota Julfar sering menjadi sasaran beberapa buah negara seteru. Pada kurun ke-16 Masehi, Julfar yang ketika itu dihuni oleh kira-kira 70,000 penduduk ditak-luki oleh Portugis.

Sekurun kemudian, Parsi pula yang menguasainya sebelum ia jatuh ke tangan suku Qawasim dari Sharjah pada tahun 1750. Suku Qawasim kemudian menubuhkan sebuah entiti politik yang tersendiri di Ras al-Khaimah dan kekuasaannya masih bertahan sehingga ke hari ini. Apa yang luput hanyalah ingatan terhadap kota Julfar yang kian lama kian surut ditenggelami pepasir Dubai.

Padang pasir yang menyelimuti bumi Emiriyah Arab Bersatu umumnya masih menyimpan banyak khazanah arkeologi. Saban tahun, penemuan-penemuan signifikan berjaya dilakukan. Setiap satunya umpama serpihan kaca yang dahulunya bersepai dari sebentuk cermin utuh. Cermin yang bernama ‘sejarah silam Dubai’, yang perlahan-lahan cuba dicantumkan kembali.

TERJEMAHAN

David Millar. (25 Ogos 2015). The Lost Desert Cities of Dubai: The Hidden History. Ancient Origins.


Mastadaon: Gajah Agung Yang Hidup 30 Juta Tahun Lalu

Artikel ini bukan pasal gajah mammoth. Cakap terus terang saja: artikel ini bercerita pasal gajah mastodon yang pernah mendiami Bumi ini. Mastodon nampak saja macam sama seperti mammoth.

Hakikatnya, kedua-dua gajah ini berbeza dari segi spesis dan genus. Mereka hanya bersama dalam keluarga yang sama, ibaratkan dua pupu jauh dengan bentuk fizikal serupa.

Mastodon ditemui buat julung kalinya dalam bentuk rangka pada tahun 1705. Ketika itu seorang petani Belanda sedang mengusahakan tanahnya di sebuah kampung New York. Tengah menggali, terjumpa sebatang gigi bersaiz 2.2 kilogram yang mengejutkan dunia sains pada masa itu (Conniff, 2010).

Kalau tulang pula, ditemui pada tahun 1739 ketika anggota-anggota teηterα Perancis sedang menerokai dataran yang kini menjadi Big Bone Lick State Park, Kentucky. Mereka mengangkut tulang tersebut kembali ke Paris untuk dipamer di Muzium Kebangsaan Sejarah Alam (Kolbert, 2014).

Taburan mastodon memang banyak di Amerika Utara. Tetapi semakin lama, banyak rangka ditemui di sebelah Asia. Jadi teorinya mastodon semasa zaman prasejarah menyeberangi Selat Bering yang terletak di Lautan Pasifik.

Pada masa itu, Selat Bering masih belum ditenggelami air laut – kira ada jambatan semulajadi menghubungkan Rusia dan Alaska (Winter, 2005).

Sepanjang Abad ke-17 dan ke-18, hanya saintis saja yang kenal rangka gajah. Kalangan marhaen pula bergantung pada ilmu hαmbα Afrika yang sudah tahu rupa gajah.

Pembahagian Spesis Mastodon

Nama “Mastodon” sebenarnya sudah ketinggalan zaman. Zaman sekarang, haiwan ini dikenali sebagai “Mammut”. Mungkin ada yang terkeliru dengan gajah mammoth (Mammuthus).

Perbezaan antara Mastodon dan Mammoth adalah “hus” pada hujung nama saintifiknya. Saban zaman, saintis mengesahkan kewujudan lima spesis Mammut.

Semuanya berkaki lebih pendek untuk dibandingkan dengan Mammoth. Walau bagaimanapun, otot gajah Mastodon sebenarnya jauh lebih sasa (Lange, 2002).

Jadi ketinggian antara dua gajah ini tidak begitu berbeza. Mastodon berada dalam lingkungan 2.3 meter hingga 2.8 meter. Ada yang menghampiri 2.9 meter pun, dengan berat 8,600 kilogram.

Kebiasaannya, Mastodon digambarkan dengan kulit berbulu. Tetapi setakat ini belum ada bukti saintifik yang mengesahkan gambaran sedemikian (Witton, 2020).

Tabiat Dan Pemakanan Harian

Kalau cakap secara kasar, Mastodon sememangnya herbivor sama seperti gajah-gajah moden. Walau bagaimanapun dunia sains sudah berkembang begitu pesat hingga kini menjelajah luar daripada lingkaran herbivor/karnivor/omnivor. Kalangan herbivor sudah ada kategori pemakanan sendiri.

Kalau makan rumput macam lembu, dipanggil “grazing”. Gajah, rusa dan kambing masuk dalam kategori “browsing”, kerana memakan rumput, pucuk lembut dan buah-buahan.

Mastodon masuk dalam kategori “browsing” dan dipercayai hidup bersama kawanan (Perez-Crespo, et al., 2016). Mereka perlu hutan tebal untuk hidup.

Atas sebab inilah Mastodon tidak dapat menyeberangi ke Amerika Selatan yang lebih pada dataran rumput.

Malah dalam rangka mastodon juga, saintis menemui ranting-ranting pokok konifer yang hanya terdapat di hutan-hutan Amerika.

Namun Mastodon juga dipercayai boleh menyesuaikan diri dalam habitat berpaya, asalkan ada hutan tebal berhampiran (Green, 2017).

Faktor Kepυpυsan Gajah Mastodon

Mastodon dipercayai mula muncul sekitar 30 juta tahun yang lalu. Lama haiwan ini hidup dalam megafauna ini, mengharungi cabaran alam bersama-sama haiwan lain.

Tetapi Mastodon tidak mampu menandingi kehebatan manusia. Sekitar 13,000 tahun yang lalu, manusia prasejarah mula membυrυ Mastodon dan Mammoth.

Satu demi satu tυmbαηg. Daging dimakan. Tulang menjadi tiang rumah. Kulit diikat pada tiang rumah tersebut.

Semakin lama populasi Mastodon berkurangan. Rangka-rangka Mastodon pada ambang kepυpυsan pun didapati berusia muda. Tiada rangka sempat melangkaui usia tua (Fisher, 2009).

Kalau anda berminat dengan haiwan-haiwan spesis pra-sejarah seperti ini, kami nak cadangkan buku terbaru kami, TERHEMPASNYA PESAWAT MH747, mengisahkan survivor para penumpang pesawat yang terpaksa berhadapan dengan haiwan pra-sejarah seperti Helicoprion untuk kekal hidup. Beli di: http://bit.ly/TerhempasnyaShopee

RUJUKAN:

Conniff, R. (2010). Mammoths and Mastodons: All American Monsters. The Smithsonian Magazine.

Fisher, D. (2009). Paleobiology and (ditapiskan) of Proboscideans in the Great Lakes Region of North America. American Megafaunal (ditapiskan) at the End of Pleistocene. Halaman 55-75.

Green, J., et al. (2017). Regional variation in the browsing diet of Pleistocene Mammut Americanum (Mammalia, Proboscidea) as recorded by dental microwear textures. Palaeogeography, Palaeoclimatology, Palaeoecology. 487: 59-70.

Kolbert, E. (2014). The sixth (ditapiskan): an unnatural history. Henry Holt and Co. Halaman 25-26.

Lange, I.M. (2002). Ice Age Mammals of North America: A Guide to the Big, the Hairy and the Bizarre. Mountain Press Publishing. Halaman 166-168.

Perez-Crespo, V., et al. (2016). Diet and Habitat for Six American Pleistocene Proboscidean Species Using Carbon and Oxygen Stable Isotopes. Ameghiniana. 53 (1): 39-51.

Winter, B. (2005). A Journey to a New Land. Virtual Museum.

Witton, M. (2020). The palaeontological folklore of mastodon hair. Mark Witton.


Kisah Sultan Al-Fateh Dipukul Gurunya

Sebagai seorang sultan yang agung, Sultan Muhammad al-Fatih tidak pernah takut pada mana-mana makhluk. Maharaja Rom sendiri terusir dari istananya disebabkan serangan dari Al-Fatih.

Namun, Sultan Muhammad al-Fatih sangat takut pada guru-gurunya. Perasaan takut ini lahir dari rasa hormat yang sangat mendalam.

Setiap kali berjumpa guru-gurunya, Sultan Muhammad al-Fatih akan tunduk dan cium tangan gurunya. Apabila guru-gurunya masuk ke dalam majlisnya, Sultan Muhammad al-Fatih akan segera bangun dari tempat duduk.

Suatu ketika, seorang guru Sultan Muhammad al-Fatih yang bernama Syeikh Aq Syamsuddin masuk ke istana ketika Sultan Muhammad al-Fatih sedang bermesyuarat dengan para pembesarnya. Melihat kedatangan gurunya itu, Sultan Muhammad al-Fatih kelam kabut bangun menyambut gurunya.

Perdana Menteri Uthmaniyah yang bernama Mahmud Pasha bertanya pada Sultan mengapa baginda menyambut Syeikh Aq Syamsuddin sebegitu sedangkan baginda tidak pernah melakukannya pada sesiapa.

Sultan Muhammad al-Fatih menjawab, “Perasaan hormatku pada lelaki ini (Syeikh Aq Syamsuddin) sangat mendalam. Apabila orang-orang lain berada di sisiku, tangan mereka akan menggeletar. Sebaliknya, apabila aku melihatnya, tangan aku pula yang menggeletar.”

Bagaimana Sultan Muhammad al-Fatih boleh memiliki sifat menghormati guru begini?

Jawapannya, ayahnya sendiri yang memberikan rotan pada gurunya.

Ketika Sutan Muhammad al-Fatih remaja, ayahnya iaitu Sultan Murad telah mengamanahkan pendidikan Sultan Muhammad al-Fatih pada seorang ulama yang sangat tegas dan garang yang bernama Mullah Kurani.

Di samping itu, Sultan Murad II juga memberikan rotan atau kayu pada Mullah Kurani supaya Mullah Kurani memukul Sultan Muhammad al-Fatih sekiranya al-Fatih ingkar dengan sebarang arahan Mullah Kurani.

Dalam sebuah majlis di istana, Mullah Kurani berkata pada Sultan Muhammad al-Fatih “Ayahmu telah mengutuskan aku kepadamu dan menyuruhku untuk mengajarimu. Baginda memerintahkan aku untuk memukulmu sekiranya engkau mengingkari perintahku.”

Mendengar kata-kata Mullah Kurani itu, Sultan Muhammad al-Fatih pun ketawa kerana baginda menyangka Mullah Kurani hanya bergurau dengannya.

Maka Mullah Kurani terus memukul Sultan Muhammad al-Fatih dengan kuat sambil dilihat oleh para pembesar dan hadirin yang hadir dalam majlis itu.

Sejak itu, Sultan Muhammad al-Fatih sangat takut dengan Mullah Kurani. Baginda tidak berani membantah setiap suruhan dan arahan Mullah Kurani. Hasilnya, dalam tempoh yang singkat baginda berjaya menghafaz Al-Qur’an di bawah bimbingan Mullah Kurani.

Maka ketahuilah, sultan yang telah berjaya ‘memukul’ empayar Rom, pernah dipukul oleh gurunya!


Sembilan Bulan Lagi Mesti Orang Itali Beranak Banyak

Selepas Lee Hsien Loong meluluskan Amaran Jingga dalam sistem DORSCON, ramai dalam kalangan rakyat Singapura membanjiri pasaraya.

Mereka mencari pelbagai barangan, seperti makanan dalam tin, tisu tandas, syampu (dan sabun) serta kondom.

Persepsi paling awal mempersoalkan keperluan kondom pada masa darurat (seolah-olah tidak tahu pula kegunaanya).

Tetapi perkara yang sama turut berlaku di Australia. Pasaraya-pasaraya besar digeledah habis segala stok produk kawalan kehamilan. Cuma yang pelik, perempuan pun membelinya.

Rupa-rupanya ramai sangka bahawa kondom ialah alat yang baik untuk menekan butang. Perkara ini berlaku angkara teknik pemasaran strategik untuk melariskan jualan kondom:

Kondom perlu dipakai di jari untuk menekan butang tertentu seperti di lif (McCleery, 2020).

Dari Singapura ke Itali Hingga Amerika Utara

Apabila COVID-19 diisytiharkan menular, banyak negara bergiat untuk mengelak penularannya dengan topeng muka dan pembersih tangan.

Persepsi asalnya menyatakan bahawa COVID-19 tidak mampu bertahan lama di permukaan luar.

Tetapi pemahaman saintifik meyakinkan pengkaji bahawa COVID-19 sebenarnya boleh hidup di luar badan selama tiga hari (Vinayak & Salzman, 2020).

Sekarang ini semua benda di pasaraya dibeli secara berleluasa. Surat khabar dicetak dengan lapan mukasurat lebih untuk kegunaan tandas jika kecemasan (Noor, 2020). Rak-rak di pasaraya pun kekosongan.

Tisu tandas dihadkan di Amerika Syarikat, Canada dan United Kingdom. Warga emaslah paling terkesan kerana sabun diborong habis, sedangkan mereka ialah golongan berisiko tinggi untuk terkena COVID-19.

Alam maya mengatakan bahawa fenomena kepanikan ini ialah #ToiletPaperApocalypse oleh kerana histeria yang berleluasa. Harga tisu tandas di pasaran atas talian pun melambung gila-gila.

Bila Berdua-Duaan Jangan Tenung Lama-Lama

Perdana Menteri Itali telah mengisytiharkan perintah berkurung selepas COVID-19 menular pada kadar tidak terkawal. Sekelip mata Itali yang tiada kes mungkin bakal menandingi China sebagai pusat virus (viral epicenter). Sehingga 15 Mac 2020, seramai 21,157 orang telah disahkan positif.

Jadi bagi Giuseppe Conte, hanya perintah berkurung sahaja boleh menebatkan kedahsyatan virus ini. Hanya perniagaan penting seperti farmasi dan pasaraya sahaja dibenarkan buka.

Maka 34.3 juta dewasa diwajibkan berada di rumah sepanjang masa. Tempat kerja mereka diarahkan tutup.

Dan kerajaan Conte juga telah menggantungkan hutang rumah dan bil utiliti – bermakna rakyat Itali perlu berdepan dengan krisis ini dengan cara bukan berdepan.

Berdasarkan laporan pasaran atas talian, beberapa industri meraih keuntungan luar jangka angkara COVID-19. Sehingga 3 April 2020, Pornhub memberikan akses percuma kepada semua rakyat Itali (Spary, 2020).

Ia merupakan suatu unsur solidariti yang tentu sekali tidak bermoral. Tetapi kalau diteliti secara mendalam, Pornhub sebenarnya sedang menyelam sambil meminum air – kerana ramai dalam kalangan rakyat Itali mungkin terbuai dengan sentimen peribadi.

Kecenderungan sedemikian hanya akan menyebabkan mereka langgan sebagai tanda terima kasih. Bererti Pornhub hanya rugi secara peluang, sambil mengharapkan kenaikan langganan selepas 3 April.

Selain itu permainan sy4hw4t juga sedang tumbuh bagai kulat selepas hujan. Permintaan daripada Itali, Hong Kong, Amerika Syarikat, Canada dan Jepun terutamanya telah memberikan sedikit sebanyak keuntungan kepada sebuah syarikat Jerman yang membuat alat tersebut.

Menurut jurucakap syarikat, “prospek duduk rumah keseorangan atau bersama pasangan lama-lama (membuatkan) orang ramai mencari cara terbaik untuk memanfaatkan masa.”

Jika perkara sebegini berterusan, tidak pelik pun kalau Itali mencatatkan kadar kelahiran luar biasa hujung tahun ini.

RUJUKAN:

McCleery, A. (2020, March 4). A different kind of protection! Condoms sell out after viral social media post encouraged people to put them on their FINGERS to avoid getting coronavirus. Daily Mail. Retrieved from https://www.dailymail.co.uk/news/article-8072299/Condoms-sell-people-encouraged-FINGERS-avoid-coronavirus.html

Noor, E. (2020, March 13). Toilet paper, canned food: What explains coronavirus panic buying. Al Jazeera. Retrieved from https://www.aljazeera.com/news/2020/03/toilet-paper-canned-food-explains-coronavirus-panic-buying-200313083341035.html

Spary, S. (2020, March 13). With Italians in lockdown, sex toy company sees sales surge and Pornhub spots an opportunity. CNN World. Retrieved from https://edition.cnn.com/2020/03/13/europe/pornhub-italy-coronavirus-lockdown-scli-intl/index.html

Vinayak, K., & Salzman, S. (2020, March 14). COVID-19 can last a few days on surfaces, according to new experiment findings. ABC News. Retrieved from https://abcnews.go.com/Health/covid19-days-surfaces-experiment-findings/story?id=69569397


Betul Ke Orang Melayu Tak Suka Simpan Barang-Barang Lama?

Saya teringat satu kata-kata daripada seorang pengkaji yang berasal dari Perancis kepada saya.
.
Dia mengatakan bahawa orang melayu tak suka simpan barang-barang lama. Berbeza pula dengan orang perancis yang suka menyimpan barang-barang lama. Begitu lah lebih kurang mafhumnya.
.
Pada awalnya saya sukar untuk mempercayai kata-kata ini kerana saya sendiri sangat suka pada barang lama yang ada sejarahnya. Ada kawan-kawan yang saya kenal juga suka menyimpan dan menjaga barang-barang lama yang bersejarah.
.
Lama kelamaan apabila melihat, berfikir dan menanggapi permasalahan identiti Bangsa Melayu ini, saya lihat ada betulnya juga kata-kata pengkaji Perancis tersebut.
.
.
Buktinya:
.
1. Kapal lama di Sungai Batu masih belum terangkat.
.
2. Pembinaan replika Mendam Berahi dah bertahun-tahun tak kelihatan.
.
3. Model replika Istana Kesultanan Melayu Melaka yang kecil macam rumah orang kampung saja.
.
4. Replika Flor De Lamar masih terpacak besar di Melaka.
.
5. Tiada usaha pemeliharaan yang berterusan untuk mengekalkan tradisi pembuatan Perahu Tradisional Terengganu.
.
6. Tiada pembinaan model sebenar Jong, Lancang dan perahu-perahu melayu yang lain.
.
7. Keris, badik dan senjata tradisi melayu yang lain hanya menjadi simpanan sebilangan kecil kolektor sahaja.
.
8. Tulisan jawi yang semakin dilupakan dan tidak digunakan.
.
9. Busana melayu yang hanya digayakan oleh beberapa aktivis tertentu sahaja dan kelihatan pelik di mata masarakat.
.
10. Beberapa tapak bersejarah yang terbengkalai dan tidak dijaga dengan baik.
.
11. Rumah tradisional melayu sudah tiada tempat di hati masyarakat.
.
12. Budaya dan adat melayu (bersendikan syarak) yang sepatutnya diasuh di dalam institusi kekeluargaan semakin terhakis.
.
13. Tanah rezab Melayu banyak yang sudah tergadai.
.
14. Kerajaan tidak bersungguh-sungguh menjaga semua perkara di atas.
.
.
Ingat asal usul diri bukan hanya pada pena dan lembaran kertas tetapi juga pada hati dan seluruh deria rasa.


Hentaman Dahsyat Yang Membelah Bumi Menjadikan Darat Dan Laut

Jumhur saintis sebenarnya sudah lama tahu bahawa semua benua hari ini berasal daripada satu “adibenua” (supercontinent) yang sama. Cuma mereka dulu belum dapat penjelasan yang praktikal tentang pembelahan. Tanpa penjelasan, sesuatu fakta sains hanya kekal dalam perangkap hipotesis semata-mata.

Jadi makan masa untuk mereka temui tentang plat tektonik yang mengalihkan pandangan mereka daripada putaran Bumi (Kearey, et al., 2009). Maka prosesnya membahagikan Pangaea menjadi tujuh benua, manakala Lautan Panthalassa pula menjadi Lautan Arktik, Atlantik, Hindi dan Pasifik.

Walau bagaimanapun, saban zaman fakta ini mula dicabar dengan penemuan baharu. Rupanya bukan plat tektonik saja yang main peranan. Pembelαhαn bumi mempunyai punca penyumbang lain. Dan punca ini ditemui di Australia Barat, selepas saintis mengkaji kristal mineral yang terdapat pada batu di kawasan Pilbara Craton. Untuk pengetahuan semua, kristal ini mungkin tidak bernilai dari segi perhiasan. Cuma pada mata saintis, nilai mereka menandingi emas.

Jika kalian berminat mendalami ilmu kehidupan, maka kami ingin cadangkan buku BIOLOGIA. Buku ini bercerita banyak tentang selok-belok kehidupan di alam ini. Bermula dengan kalian sendiri. Baca perenggan ini saja agak-agak sudah berapa kali jantung kalian berdenyut? Itu hanyalah salah satu daripada banyak persoalan dibangkitkan (dan dijawab) dalam buku ini… dengan hanya satu pembelian: https://bit.ly/3QTZzFm

Hentαmαn Langit Yang Membelαhkαn

Kristal yang ditemui sebenarnya berusia berbilion tahun. Barangkali empat bilion tahun yang lalu, ketika Bumi masih lagi muda dan mentah. Walaupun masa yang begitu lama sudah berlalu, kristal-kristal ini masih kekal diawet begitu rapi secara semulajadi. Dan semua kristal ini adalah sisa hentαmαn sebuah batu angkasa gergasi. Setakat ini saintis belum pasti jika ia adalah sebuah asteroid atau komet. Jadi mereka menamakannya “meteorite” sebagai pucuk perbincangan.

Kalau bercerita daripada perspektif saintis, hentαmαn batu angkasa adalah punca Bumi menjadi Bumi. Senang cakap, ibaratkan rotαn yang menjadikan orang. Pada mulanya, begitu banyak batu angkasa menghujani Bumi… dijangka punca kenapa planet ini ada air. Semua orang tahu komet diperbuat daripada ais.

Namun saintis berpendapat hanya 10 peratus air Bumi berasal daripada komet (Dauphas, 2000). Lain dibawa asteroid untuk memenuhi planet… yang sebenarnya sudah memiliki air dari awal lagi (Genda, 2016).

Jadi senang kata, Bumi sudah ada air tetapi ditambah lagi dengan kedatangan asteroid dan komet. Apabila ada air (yang menjadi laut), pasti ada darat. Maka sini kena tanya balik, dari mana datangnya darat? Macam mana Pangaea itu sendiri boleh wujud?

Pembentukan Yang Begitu Rapi

Macam biasa – saintis sudah lama mengesyaki perkara ini. Cuma tiada bukti untuk mengesahkannya. Penemuan kristal mengakhiri sebarang keraguan. Sepertimana hentαmαn 65 juta tahun yang lalu membunuh dinosaur, hentαmαn berbilion tahun lalu membuka tirai kehidupan. Ia menjadi asbab utama di sebalik punca darat cukup mampu menjadi alam (Johnson, et al., 2022).

Malah sampai hari ini ia memainkan peranan. Kerana batu angkasa ini membawa lithium, tin dan nickel, sangat penting dalam teknologi hijau.

Mungkin ada yang tertanya-tanya. Batu angkasa selalunya memusηαhkan. Takkan mungkin ia boleh membentuk, kalau impaknya menghαηcurkan. Perspektif ini hanya relevan untuk jangka masa pendek. Sifat Bumi adalah senantiasa dalam pemulihan. Kena teruk, pasti pulih. Hentαmαn batu angkasa menjadi pencetus… sementara pemulihan yang berlaku kemudiannya adalah pelengkap.

Berbilion-bilion tahun berlalu, maka Bumi akhirnya mempunyai bentuk muka seperti Pangaea. Dan saintis menokhtahkan proses pasca-Pangaea ini pun berpunca daripada he hentαmαn batu angkasa tersebut. Dengan erti kata lain, ia mencetuskan segala-galanya.

Kami ada banyak buku yang menanti kalian. Fiksyen dan juga bukan fiksyen, semua tersedia dibeli melalui https://shopee.com.my/thepatriotsasia

RUJUKAN:

Dauphas, N. (2000). The Late Asteroidal and Cometary Bombαrdment of Earth as Recorded in Water Deuterium to Protium Ratio. Icarus. 148 (2): 508-512.

Genda, H. (2016). Origin of Earth’s oceans: An assessment of the total amount, history and supply of water. Geochemical Journal. 50 (1): 27-42.

Johnson, et al., (2022). Giant impαcts and the origin and evolution of continents. Nature. 608 (7922): 330.

Kearey, P., et al. (2009). Global tectonics. (3rd ed.). Wiley-Blackwell. Halaman 5.


Jalan Penarikan: Terusan Suez Versi Purba Tamadun Melayu

1. Hari ni aku nak cerita tentang satu ‘terusan’, laluan ‘rentas sungai’ purba yang pernah wujud di Tanah Melayu iaitu Jalan Penarikan, terletak di antara Sg. Serting, Sg. Muar dan Sg. Jempol di Negeri Sembilan.

2. Paul Wheatly, dalam “The Golden Khersonese” menamakan Jalan Penarikan sebagai salah satu dalam “Laluan Rentas-Semenanjung” (Trans-Peninsular Routeways).

Seperti Jalan Penarikan, fungsi setiap laluan atau terusan merentasi sungai ini digunakan untuk laluan sungai-darat-sungai untuk kapal hingga perahu.

3. Sejak bila Jalan Penarikan ini dibina tak dapat dipastikan, namun ia mula muncul dalam peta-peta bersandarkan teori “Ptolemic” seawal 1467.

Padanya dilakarkan laluan air merentasi Χρυσῆ Χερσόνησος (Aurea Chersonesus) atau Semenanjung Emas, nama lain untuk Tanah Melayu.

4. Perincian Jalan Penarikan diberi lebih penekanan dan menonjol dalam lakaran peta dunia abad ke-16.
Ini pastinya berpunca bila lebih ramai pelayar kolonial dan jurupeta (cartographer) Eropah sedar potensi Semenanjung Emas sejak berita Portugis melanggar Melaka 1511 tersebar.

5. Jalan Penarikan mula dibina sejak peneroka awal yang membuka hutan dan bergerak antara pantai barat dan pantai timur Tanah Melayu.

Ada teori kata ia dibina oleh orang pelayar Melayu (Acheh atau Pasai) yang merentasi Tanah Melayu membawa barang dagangan antara Timur dan Barat.

6. Teori lain pula mengatakan bahawa ia dibina oleh suku Semelai atau orang asli dari kelompok Proto-Melayu yang telah sekian lama menghuni kawasan sungai dalam hutan sepanjang sungai di Negeri Sembilan dan Pahang, lama sebelum wujudnya Kesultanan Melayu Melaka.

7. Jalan Penarikan juga dikatakan diteroka dan digunakan oleh Orang Laut yang diketahui berkhidmat dalam angkatan laut Raja-Raja Melayu sejak mereka bertakhta di Tanah Melayu. Mereka disebut wujud seawal Srivijaya lagi diketahui ‘memandu’ dan ‘mengarahkan’ kapal-kapal dagang berlabuh di pelabuhan di bawah kawalan mereka turut menggunakan Penarikan sebagai laluan logistik dan operasi strategik atau serangan dengan kapal angkatan laut Raja-Raja Melayu ini.Laluan Penarikan memberi akses mudah, cepat dan penting sekali selamat dari ancaman di laut.

8. Penarikan mendapat namanya kerana semua jenis kenderaan air, baik perahu bahkan kapal ‘ditarik’ (sama ada guna tenaga manusia atau haiwan) menerusi satu ‘laluan darat’ yang menghubungkan sungai-sungai tadi, antara pantai barat dan pantai timur Semenanjung Tanah Melayu.

9. Dalam kajian “Laluan Penarikan Jempol Negeri Sembilan Berdasarkan Sumber Bertulis”, merujuk pada catatan Sejarah Melayu tentang Awi Chakri dan Awi Dicu yang memimpin angkatan Siam telah menggunakan Jalan Penarikan untuk menyerang Melaka dari arah Ulu Pahang.

10. 2 serangan Siam ke atas Melaka ketika Sultan Muzaffar Syah (1444-1456) bertakhta tak berjaya mengalahkan angkatan Melaka pimpinan Tun Perak. Dalam serangan kedua, Tun Umar malah dikerah Tun Perak untuk melanggar perahu Siam, menghalau Siam sebelum sempat mereka tiba di Melaka.

11. Dalam kempen perluasan Empayar Kesultanan Melayu Melaka, Bendahara Paduka Raja & angkatan Melaka dititah Sultan Mansur Syah (1456-1477) untuk menyerang Pahang yang diperintah Maharaja Dewa Sura, sepupu Raja Siam dipercayai dalam kajian itu turut menggunakan Jalan Penarikan.

12. Jalan Penarikan dipercayai terus menjadi laluan dan terusan rentas sungai yang penting dalam kempen perluasan Empayar Kesultanan Melayu Melaka oleh Sultan Mahmud Syah (1488-1511) menyerang Kelantan dan menjadikannya sebagai wilayah penampan bagi menghadapi ancaman Siam.

13. Kajian IKSEP pada 2017 menemui kubur Siam bertarikh 1265 bersama kubur lama lain sekitar Jalan Penarikan mengesahkan laluan tersebut pernah sibuk dengan aktiviti manusia.Bahkan, ia juga mungkin dilalui Hang Tuah ketika melarikan Tun Teja dari Pahang ke Melaka.

14. Bahkan semasa Portugis melanggar Melaka (1511), Sultan Mahmud Syah dalam kajian yang sama dikatakan telah berundur ke Pahang dengan menggunakan Jalan Penarikan. Besannya dari Pahang sebelum itu menggunakan laluan sama membawa istana bergerak sebagai hadiah kepada baginda.

15. Selepas Portugis menawan kota Melaka, banyak sekali siri serangan dan cubaan menawan Melaka dari arah darat misalnya, juga dipercayai datang melalui Jalan Penarikan yang dilalui oleh angkatan Pahang dan Johor turun ke Melaka dari arah sungai dan pedalaman Melaka.

16. Jalan Penarikan dipercayai terus digunakan, malah lebih sibuk selepas Melaka bertukar tangan kepada Belanda dan ketika kemuncak konflik Perang Tiga Segi di Selat Melaka. Kesibukan Selat Melaka yang meningkatkan ancaman lanun dan risiko kapal karam dek monsun dan cuaca yang tak menentu di laut bagi pedagang-pedagang dan kapal-kapal pembesar menyebabkan Jalan Penarikan jadi pilihan yang lebih terkawal, terlindung dan bebas dari ancaman kelautan.

17. Akhirnya, ancaman pembangunan di pinggir esungai dan muara di kuala menyebabkan air sungai semakin cetek. Kapal besar tidak mampu lagi mudik ke hulu.Laluan sungai mula tenggelam dek munculnya kenderaan berenjin darat dan pembinaan rangkaian jalanraya sekitar lewat 1800an.

18. Ini menjadikan laluan rentas sungai bersejarah seperti Jalan Penarikan terus dilupakan. Pelbagai kajian dan ekspedisi menyelusuri laluan sejarah ini telah dilakukan, namun dapatannya tetap terhad, sedangkan ia pernah menjadi saksi banyak peristiwa penting ketamadunan Melayu.Namun apa yang pasti, Penarikan telah menyaksikan banyak angkatan-angkatan laut, pedagang-pedagang, kapal-kapal pembesar melalui laluannya, menghubungkan kawasan timur-barat Tanah Melayu, antara Selat Melaka dan Laut China Selatan.


Hukuman Salang Terakhir

Berikut
keterangan tentang Hukuman Salang Terakhir yang direkodkan dalam “Political
and Statistical Account of The British Settlements in The Straits of Malacca,
vis Pinang, Malacca, and Singapore; with a History of The Malayan States on The
Peninsula of Malacca Vol I 1839 oleh T.J. Newbold:-

1.
Juara Magat (Megat), adalah merupakan penghulu pertama dari jalur terakhir, telah
memperuntukkan kuasa kepada dirinya untuk menjatuhkan hukuman m4ti kepada
penduduk di dalam kawasan pentadbirannya.

2.
Ianya dilaksanakan oleh penghulu-penghulu seterusnya sehinggalah tahun 1809 di
mana ia dimansuhkan oleh Residen British, Colonel Farquhar (William Farquhar), apabila
lelaki yang diingati kerana khidmatnya oleh kebanyakan orang Melayu, di Melaka
dan negeri Melayu berhampiran.

3.
Hukuman m4ti terakhir dijatuhkan oleh Abdul Syed (atau Dholl Syed)
(berkemungkinan merujuk kepada penghulu Naning, Dol Said), bekas Penghulu
terhadap seorang lelaki Quedah (Kedah) bernama Sali pada tahun 1805.

4.
Lelaki Melayu ini membawa dua orang hamba Cina dari Melaka terdiri daripada
seorang lelaki dan seorang wanita; bila si hamba lelaki melawan, Sali
membvnvhnya dengan keris di dalam hutan di Londu (Lendu) dan kemudiannya
meneruskan perjalanan ke Pila (Kuala Pilah), Srimenanti (Seri Menanti) bersama
wanita itu di mana dia menjualnya sebagai hamba.

5.
Superitendan Naning ketika itu, Tuan Westerhout (J.B. Westerhout), yang menjadi
saksi telah menerangkan kepada saya tentang perbicaraan dan upacara
perlaksanaan hukuman.

6.
Penjenayah itu dibawa dalam keadaan dibelenggu ke Bukit Penialang atau Bukit
Hukuman berhampiran Tabu (Taboh). Penghulu, Empat Suku, Panglima Dua Belas,
Bendahara dan Makhdum, kesemuanya duduk sebagai hakim di bawah pokok tembusu di
kaki bukit itu.

7.
Saksi-saksi kemudiannya dibawa tampil ke hadapan dan disoal oleh Penghulu itu
sendiri. Bukti yang dibentangkan terhadap pesalah dianggap kukuh, menurut
undang-undang agama Mohammed (undang-undang syariah), dia dijatuhkan hukuman
yang dipersetujui mengikut Adat Minangkabau iaitu membayar satu bahara
bersamaan 24 dolar Sepanyol dan 30 sen atau disalang sampai m4ti dengan keris.
Selepas tidak dapat membayar denda, persiapan dibuat untuk perlaksanaan
hukuman.

8.
Kuburnya digali di situ juga, dan dia diletakkan di situ dalam keadaan duduk,
berada pada detik-detik terakhir kehidupannya. Sebagai keselamatan, dua
panglima duduk bersebelahan dengannya sementara Panglima Besar Sumun
mengeluarkan senjata yang akan menamatkan riwayat penjenayah yang ketakutan itu.

9.
Pada bahagian hujung mata, k3r1s panjang itu (keris alang), dengan berhati-hati
panglima meletakkan sehelai kain kapas di mana dia menekannya pada dada lelaki
itu, bawah sedikit dari rusuk kanannya.

10.
Dia kemudiannya menusuk perlahan-lahan senj4t4 itu melepasi kain kapas dengan
jari tangan kirinya terus kekal di situ hinggalah bilah keris itu menghala ke
sebelah kiri badannya sehinggalah ia tidak lagi boleh bergerak.

11.
Senj4t4 itu kemudiannya ditarik perlahan-lahan dengan panglima masih mengekalkan
tekanan pada kain kapas dengan jarinya bagi mengelak darah dari keluar terlalu
banyak.

12.
Si penjenayah menggigil bercampur dengan konvulsi di mana dia kemudian dibawa
masuk ke dalam kubur tetapi kemudian memberi isyarat mahukan air. Belum sempat
dia meletakkan bibir pada tempurung kelapa yang dibawa, dia jatuh ke dalam
kuburnya dan m4ti. Tanah kemudiannya ditimbus semula pada kubur si m4ti dan
perhimpunan tersebut kemudiannya bersurai.


Teori Saintifik Di Sebalik Banjir Besar Nuh

Peristiwa Banjir Besar Nuh mempunyai pengaruh yang sangat kuat. Di seluruh pelusuk dunia, tragedi ini telah dijadikan inspirasi kepada mitos dan fiksyen tempatan. Namun pucuknya iaitu kisah-kisah daripada al-Qur’an dan Taurat tetap akan direncanakan dari satu masa ke satu masa. Ada yang menganggapnya benar. Ada juga berpendapat tragedi ini mitos. Tetapi tanggapan umum bukanlah skop utama artikel ini.

Nabi Nuh as diutuskan-Nya agar umat manusia yang terjerumus dengan kemungkaran dapat diselamatkan. Tetapi baginda tidak berjaya. Dan bala Allah yang menimpa sekaligus membasmikan Bumi daripada pendosa-pendosa sedemikian. Kitab Taurat menggambarkan kisah yang serupa, bahawa terlalu banyak kerosakan berlaku di Bumi sehingga Tuhan berfirman masa telah tiba untuk mereka dimusnahkan. Tetapi Taurat menceritakan bahawa bahtera Nuh dibina tiga tingkat dengan kayu gopher sebesar 450 kaki panjang, 75 kaki lebar dan 45 kaki tinggi.

Fungsi setiap tingkat bahtera ini pun bukanlah skop utama artikel ini. Persoalannya adalah jika banjir besar ini berlaku secara global ataupun lokal semata-mata. Sudut ini memerlukan perhatian yang mendalam. Menurut pandangan Ibnu Kathir di dalam kitabnya iaitu Kisah Nabi-Nabi (Stories of the Prophets), banjir ini menutupi seluruh Bumi dari Utara ke Selatan dan dari Timur ke Barat. Segala lembah, gunung, padang dan pasir, dan masyarakat di Bumi ditenggelami air, lantas melengkapi dengan rakaman dalam al-Qur’an:

“Dan Kami telah selamatkan dia (Nuh) bersama-sama dengan keluarga dan pengikut-pengikutnya, dari kesusahan yang besar. Dan Kami jadikan zuriat keturunannya sahaja orang-orang yang tinggal hidup (setelah Kami binasakan kaumnya yang ingkar).” – Quran 37:76-77.

Darah yang mengalir dalam tubuh manusia kini datang daripada telaga Nabi Nuh as. Setiap seorang yang lahir selepas banjir ini amatlah terhutang budi kepada baginda. Tentu sekali jika banjir ini lokal, kenyataan sedemikian tidak akan dirangkapkan. Gambaran lebih menggerunkan dirakamkan di dalam al-Qur’an:

“(Mereka semua naik) dan bahtera itupun bergerak laju membawa mereka dalam ombak yang seperti gunung-ganang.” – Sebahagian daripada Qur’an 11:42.

“Dan (setelah binasanya kaum kafir itu) diperintahkan kepada bumi dan langit dengan berkata: “Wahai bumi telanlah airmu, dan wahai langit berhentilah dari curahan hujanmu”. Dan (ketika itu) surutlah air, serta terlaksanalah perintah (Allah) itu. Dan bahtera Nabi Nuh itupun berhenti di atas gunung “Judi” serta diingatkan (kepada kaum kafir umumnya bahawa): “Kebinasaanlah akhirnya bagi orang-orang yang zalim” – Qur’an 11:44.

Jelas sekali kemusnahan yang berlaku sebenarnya bersifat global. Cukup mustahil untuk air ombak sebesar gunung dapat berundur di rantau Nabi Nuh as semata-mata. Tetapi pada hari ini, ahli-ahli geologi mendapati kesan-kesan yang berasal daripada banjir ini di dinding-dinding Grand Canyon.

Lapisan-lapisan fosil di Grand Canyon memerlukan masa jutaan tahun untuk terhasil. Entah berapa banyak haiwan laut yang hidup di dasar-dasar cetek, secara perlahan-lahan ditimbuskan untuk kebangkitan spesis baru. Walaupun sehingga hari ini Grand Canyon belum dijelaskan secara sepenuhnya oleh kerana keluasannya, terdapat beberapa penjelasan mengenai sedikit sebanyak bahagian-bahagiannya.

Satu-satunya cara untuk menghakiskan geografi Bumi sehingga terjadinya Grand Canyon tentu sekali berlaku akibat air dan angin. Faktor-faktor lain adalah saliran Sungai Colorado, aktiviti gunung berapi dan hubungan Bumi bersama orbit. Tetapi fosil-fosil yang terdapat di dinding-dinding ini merupakan penghubung utama dengan Banjir Besar Nuh.

Dengan skala banjir ini, tentu sekali akan adanya bukti haiwan dan tumbuh-tumbuhan mati di dalam lapisan-lapisan bumi ini. Dan itulah apa yang sedang ditemui – bukannya berjuta, malah bilion fosil ditutupi lapisan-lapisan batu di seluruh Bumi yang berusia jutaan tahun.

Di sini timbul satu lagi persoalan, iaitu punca utama yang menyebabkan peristiwa dahsyat ini. Kata-kata kunci kepada banjir ini adalah “ombak-ombak seperti gunung-ganang”. Sememangnya hujan lebat tidak mampu hasilkan ombak-ombak sebegini, walaupun di dalam al-Qur’an ternyata “dan wahai langit berhentilah dari curahan hujanmu”. Malah, ribut taufan sekuat mana pun tidak akan membuatkan Bumi ditenggelami air.

Hanya dengan hentaman butiran dari angkasa sahaja yang seluruh kehidupan di Bumi akan digegarkan. Diperingati semula bahawa bahtera Nuh as membawa spesies-spesies manusia untuk mempopulasikan Bumi semula. Kebarangkalian untuk sebutir asteroid ataupun komet berjaya tembusi atmosfera Bumi memanglah rendah, tetapi tidak sama sekali mustahil. Jika lokasi impak adalah darat, berbilion-bilion (mungkin trilion) kilogram debu akan dilemparkan di langit, menyelimuti bumi daripada sinaran mentari sekaligus memulakan proses kepupusan besar-besaran.

Namun hentaman di lautan akan mengurangkan tindakbalas-tindakbalas kritikal yang boleh berlaku. Impak sekitar 20 kilometer daripada pantai mampu meragut nyawa, tetapi di tengah-tengah lautan, ombak-ombak besar yang terhasil akibat hentaman boleh surut secara berperingkat-peringkat. Namun tiada aiapa boleh hembuskan nafas lega lagi. Air akan memancut ke udara, barangkali beberapa kilometer tinggi. Malah manusia barangkali akan hembuskan nafas air apabila berbilion-bilion kilogram wap air menutupi langit selama berbulan-bulan lamanya.

Tidak boleh dinafikan bahawa kaum Nuh dibasmikan oleh banjir besar ini. Tetapi tidak juga boleh diketepikan kebarangkalian pembasmian ini turut berlaku meskipun banjir mula tenang iaitu pada detik-detik klimaks yang mana air berhenti naik. Dalam situasi asteroid, ketandusan makanan dan air bersih secara sistematik menamatkan riwayat sesiapa sahaja yang tidak mahu menaiki bahtera Nuh as melalui kelaparan, kehausan, demam panas dan sebagainya. Belum kira lagi dengan kemalangan jiwa yang membuatkan kaum Nuh tenggelami diri oleh kerana tiada lagi harapan untuk selamat.

Di dalam Kitab Taurat pula, khususnya bab 6-8, menjelaskan bahawa mata-mata air di perut Bumi diletupkan keluar dan “pintu dari langit” dibuka. Maka permukaan Bumi ditenggelami air selama 150 hari, bersamaan dengan lima bulan. Kata-kata kunci ini jika boleh digunakan memang selaras dengan kajian-kajian moden.

Cuma apa yang berlaku tiada siapa pada hari ini boleh tahu secara pasti.


Kisah Lelaki Yang Dietnya Memakan Kapal Terbang

Secara fitrah, manusia memerlukan makanan untuk memperoleh tenaga sepanjang hidup, sama ada untuk bekerja, bersukan, atau apa-apa aktiviti memerlukan tenaga. Makanan yang harus dihadam ialah bersifat organik dan mempunyai zat-zat yang penting seperti protein, karbohidrat, vitamin, dan sebagainya.

Namun begitu, wujud golongan manusia ini di mana dia berupaya memakan apa saja selain makanan organik, sama ada dietnya memang sebegitu rupa ataupun demi memuaskan sikap ‘mengidam’ makanan yang aneh. Salah satunya ialah warga Perancis ini. Namanya ialah Michel Lotito, antara golongan manusia aneh yang dietnya memakan kapal terbang.

Pada umur sembilan tahun, Lotito dilaporkan memakan kaca dan bahan logam. Dalam rekod Guinness World Records (GWR), Lotito memegang gelaran ‘Lelaki Mempunyai Diet Paling Aneh’ sejak tahun 1959, selepas beliau sedar yang dia pertama kali mengunyah kaca yang berkecai dari gelas kaca selepas meminum air.

Lotito yang juga digelar dengan nama ‘Monsieur Mangetout’ yang bermaksud ‘Encik Memakan Apa Saja’ mendakwa sepanjang hidupnya beliau telah memakan 8 buah basikal, 8 buah troli pasar raya, 7 buah televisyen, 6 buah lampu siling chandelier, 2 buah katil, sepasang ski (alat meluncur salji), sebuah kapal terbang ringan jenis Cessna, dan juga sebuah komputer. Tambahan lagi, beliau adalah satu-satunya manusia yang memakan kesemua keranda.

Sangat gila diet Lotito ini! Bagaimana dengan tubuh badannya? Adakah tubuh badan Lotito mampu membuktikan bahawa beliau mampu memakan bahan tidak organik ini?

Para ahli gastroenterologi (mengkaji sistem pencernaan serta penyakitnya) telah melakukan pemeriksaan sinaran X-ray terhadap badan Lotito. Pemeriksaan tersebut menunjukkan lapisan perut beliau lebih tebal berbanding manusia lain dan mampu memakan hampir sekilogram bahan logam dalam sehari. Namun, pihak GWR tidak mendedahkan bukti sinaran X-ray tersebut, menjadikan penonton tertanya-tanya akan kesahihan tersebut.

Dalam rancangan televisyen berjudul ‘Ripley’s Believe It Or Not’, Lotito direkodkan pernah memakan sebuah kapal terbang ringan Cessna 150, di mana beliau mula memakan satu per satu bahagian kapal terbang pada tahun 1978 dan selesai pada tahun 1980.

Banyak lagi laporan berkenaan ‘Monsieur Mangetout’ terutamanya akhbar Kanada iaitu The-Leader Post pada tahun 1978. Dalam artikel tersebut, Lotito memakan 6 kilogram basikal yang telah dikerat bahagiannya selama 12 hari, namun beliau tidak memakan pedal, pemegang, dan gear. Tambahan lagi, beliau memakan 100 keping pisau razor, 2 buah pinggan, dan sekeping kaca sebagai hidangan sampingan.

Masuk tahun 1980, Lotito mula perasan tebiat anehnya telah dijadikan sebagai hiburan, lantas jadikan tebiatnya sebagai satu bisnes lumayan. Beliau akan dibayar dengan $1000 dalam sehari (lebih kurang RM12,000) untuk menunjukkan aksi tebiat memakan, termasuklah melontar dart di belakangnya, nyalakan api di bahagian kukunya, dan cubit kulit bahagian bawah lengan menggunakan playar.

Yang anehnya, badan Lotito tidak mengalami kesakitan selepas memakan bahan logam yang sekian lama menjadi sebahagian dari dietnya. Jika manusia memakan bahan yang tidak dapat dicerna, badannya akan mengalami keracunan seperti keracunan bahan logam. Tambahan pula, bahagian sudut logam yang tajam akan mencederakan bahagian organ dalam sistem pencernaan seperti oesophagus, kemudian berlaku pendarahan dalaman.

Dengan bahayanya memakan bahan logam, Lotito mempunyai cara yang unik bagi memastikan beliau mampu memakannya. Beliau biasanya sapukan ‘makanannya’ dengan minyak mineral sebelum mengunyahnya. Kadang-kadang beliau memotong bahan logam dan bahan tidak dicerna sehingga cebisan-cebisan, kemudian campurkan dengan air mineral.

Walaupun ramai warga dunia masih sangsi dengan keanehan diet Michel Lotito ini, ternyata kita harus terima kewujudan golongan sebegini. GWR dan Ripley’s Believe It Or Not telah tonjolkan tebiat pemakanan ‘Monsieur Mangetout’. Jadi, jangan hairan jika wujud lagi manusia-manusia yang mempunyai sama dietnya dengan Lotito.

RUJUKAN:

Dapcevich, M. 7 March 2022. Meet Michel Lotito, the Man Who Ate an Entire Airplane … or So He Claimed. Snopes.


Apa Gila Kerusi Penumpang Pesawat Rapat Begini?

Tular baru-baru ini gambar seorang lelaki muka minta penampar pamer kerusi untuk kelas ultra-ekonomi pesawat.

Walaupun rekabentuk (design) kerusi ini masih dalam kajian, ada sesuatu perkara menarik yang kalian perlu tahu.

Pertama sekali tengok gambar ini – dan bayangkan kalian naik pesawat dan berjalan lima jam.

Punyalah sempit. Ruangan kaki pun silap-silap boleh hancur kepala lutut. Orang suruh rapatkan saf. Mereka bawa idea rapatkan kerusi pula. Puncanya kenapa?

Begini.

Industri penerbangan sebenarnya tidak mahal pun. Ada banyak faktor yang menentu harga akhir. Salah satu faktor semestinya harga minyak.

Kalau harga global naik, kos bahan api melambung juga. Kalau murah, syarikat menikmati penjimatan untuk cover kos tinggi sebelum ini.

Mengenali Kos Penerbangan

Setiap syarikat akan mengira kos daripada titik pelepasan hingga pendaratan. Kos ini dipanggil “cost per mile” atau “available seat kilometer”.

Kalau perjalanan 300 kilometer telan modal RM10,000, setiap kilometer berharga tiga sen (RM0.03). Ini sekadar bayanganlah.

Dalam RM10,000 ada segala kos – gaji staf, harga minyak, yuran lapangan terbang, kos penyelenggaraan dan sebagainya.

Guna pula pesawat Airbus A330 yang ada 250 kerusi. Jadi syarikat perlu kira habislah berpandukan “available seat kilometer”. Jika satu tiket berharga RM50, syarikat boleh dapat RM12,500. Itu kalau satu pesawat penuh. Jika 50 peratus? Itulah namanya rugi.

Jadi macam mana kalau pesawat Airbus disumbat 280 buah kerusi?

Itulah yang cuba dibuat.

Antara Prototaip Dan Realiti

Bagi yang baru pertama kali naik pesawat, memang seronok apabila naik pesawat. Penerbangan sehala atau dua hala sanggup diharung, tidak kira berapa jam.

Tetapi untuk orang yang sentiasa bermusafir, penerbanganlah paling dibenci. Kalau tengok pada kritikan industri, mesti ada yang cakap pasal ruangan kaki (leg room).

Leg room adalah segala-galanya dalam bab penerbangan. Cebu Air (Filipina) dikritik kerana membuang ruangan dapur dan tandas supaya dapat memuatkan 460 buah kerusi… semata-mata untuk cari untung lebih (BWorld, 2022).

Sini semua boleh nampak betapa besarnya peranan kerusi dalam sebuah pesawat. Sampai buang habis dapur dan tandas. Rapatkan lagi saf antara kerusi.

Pendekatan ini semakin menjadi-jadi sejak kebelakangan ini. Leg room lebih kecil sekarang bagaikan norma industri. Awal 2000-an dulu, ruangan kaki dalam kelas ekonomi berada dalam lingkungan 86 sentimeter… sekarang 76 sentimeter sahaja (Whitley & Gross, 2019).

Ryanair pun sekarang pesan pesawat “rapat saf” daripada Boeing. Begitu juga dengan Cathay Pacific. Kalau boleh, mereka ingin “perah habis susu daripada lembu yang sama”.

Disebabkan itulah sekarang ada definisi “air rage”, iaitu apabila penumpang pakat bergaduh kerana kerusi terlalu rapat. Orang depan pula selamba turunkan penyandar.

Orang belakang pun sama naik – kaki penerajang kerusi depan. Berapa banyak pesawat terpaksa buat pendaratan kecemasan… hanya kerana penumpang kuat gaduh. Perkara ini terjadi pada American Airlines dan Delta Airlines padahal isu boleh selesai dengan mudah.

Jadi sekarang bayangkan apa akan jadi seandainya ruangan kaki dikecilkan lagi. Tentu sekali pakat bergaduh lagi jawabnya. Kesimpulannya nampak macam kesan ular tedung pun ada.

Cari solusi untuk luaskan untung… tetapi akhirnya memakan diri kerana pesawat terpaksa mendarat.

RUJUKAN:

BWorld. (2022, Februari 16). Cebu Pacific plans new squeeze on legroom with record number of seats.

Whitley, A., & Gross, S. (2019, Julai 26). Legroom on Planes has been shrinking for years. It’s about to get much, much worse. Time.


Kursus Kahwin – Wadah Ilmu Atau Penyusah?

Setiap orang perlu memupukkan pemikiran yang lebih terbuka. Tiada penafian bahawa liberalisme tidak sesuai dilaksanakan dalam masyarakat yang konservatif. Namun ideologi ini mempunyai elemen yang sangat penting bagi memastikan pembangunan minda. Pada hari ini rakyat Malaysia amat suka menzahirkan pertikaian dalam hampir setiap perkara yang dibangkitkan. Khususnya pertikaian ini berlaku dalam arena politik. Malang sekali simtom yang sama dilihat dalam urusan agama, seperti fatwa dan prosedur.

Misalnya Lembaga Zakat selalu menerima tempias daripada masyarakat yang berhujah seperti kekurangan ilmu. Demikian hari tular tentang Zakat ar-Raqqib dimana persepsi media berjaya melariskan sensasi tersebut. Atas pembaharuan politik negara, rakyat terbuai bahawasanya liberalisme telah menjangkiti Lembaga Zakat sehingga golongan songsang dan maknyah layak menerima zakat. Setelah penjelasan diberi secara bertalu-talu, barulah isu tersebut reda.

Namun simtom pertikaian tersebut masih lagi berkekalan. Acapkali boleh dilihat bahawa dasar-dasar agama dipersoalkan umat Islam sendiri. Satu lagi contoh yang sangat rapat ialah prosedur-prosedur perkahwinan yang sememangnya agak rumit. Langkah pertama bagi setiap orang yang mahu mendirikan rumahtangga ialah kursus perkahwinan, yang diikuti ujian saringan HIV (dan sepatutnya talasemia sekali). Kemudian terdapat beberapa prosedur melibatkan borang yang perlu diisi oleh pihak pengantin dan bidangkuasa kariah. Itu belum lagi dikira dengan keperluan gambar dan yuran.

Prosedur-prosedur ini dengan jahatnya dilabel sebagai perkara-perkara yang menyukarkan nikah. Boleh pula umat Islam sendiri melahirkan justifikasi dongengan iaitu apabila nikah semakin susah, zina semakin senang. Kejahilan sebegini memang mendukacitakan. Tidak ramai yang mengetahui bahawa kesusahan ini telah memberikan Malaysia suatu prestij di peringkat dunia.

Bermula tahun 1998, pentadbiran pertama Dr Mahathir yang menghampiri penghujung membuat dasar kesihatan baharu. 20 tahun kemudian, Malaysia dilihat telah memberanikan diri dalam peperangan menentang HIV/AIDS. Perlaksanaan dasar ini membuatkan Malaysia negara pertama di Rantau Pasifik Barat yang membasmikan jangkitan HIV dan sifilis ibu-kepada-anak. Bayi-bayi pada hari ini dilahirkan tanpa HIV sebenarnya.

Sememangnya penghargaan tidak boleh dinobatkan kepada dasar ini sahaja. Pelbagai usaha kesihatan telah diambil bagi menjaminkan perkhidmatan kesihatan kepada setiap wanita dan kanak-kanak berkualiti. Namun tidak juga dinafikan bahawa prosedur-prosedur perkahwinan yang susah turut memainkan peranan. Selain daripada membanting tulang dalam pengekangan HIV, prosedur ini banyak membantu dalam pengekangan kahwin paksa. Perkara ini telah berzaman menghantui imej negara-negara Islam. Wanita dijadikan ibarat kuda untuk ditunggang atas bidangkuasa bapa dan kemudian suami.

Atas prinsip-prinsip Islam, Malaysia menunjukkan tatacara terbaik sebagai saringan agar para wanita boleh mempunyai masa depan yang lebih terjamin. Pertama sekali, wanita tersebut perlu menghadiri kursus. Kemudian pula mereka mesti membuat saringan HIV yang sah hanya enam bulan sahaja. Jika kedua-dua kesempatan ini tidak dapat digunakan untuk menyuarakan rasa tidak setuju dengan bakal suami, temubual bersama imam boleh digunakan.

Selain daripada pengekangan ini, institusi kekeluargaan juga terpelihara disebabkan kursus kahwin. Jika ditanya kepada pihak umum, ternyata ramai masih tidak ketahuan tentang syarat sah talak. Masih ada golongan yang berpendapat talak main-main dan talak ketika marah tidak sah. Dilanda berang, seorang suami boleh sahaja melepaskan isterinya dengan talak. Namun bagi mereka, talak ini tidak sah (padahal sah) kerana beremosi.

Dalam Islam, tiga perkara penting yang tidak boleh sama sekali dibuat main: syahadah, nikah dan talak. Malah talak gurau-gurau pun akan terjauh juga. Waima jika seorang suami menceraikan jika isterinya keluar dari rumah, alamat jatuhlah talak jua kelak. Kursus perkahwinan mendidik masyarakat bahawa talak yang terjatuh TIDAK BOLEH ditarikbalik seperti saman. Yang ada hanyalah rujuk, itupun bagi talak pertama dan kedua SAHAJA. Selepas talak ketiga, maka putuslah pertalian rumahtangga yang dibina dengan penat keringat RM20,000 sebagai hantaran.

Kursus perkahwinan juga mendidik masyarakat tentang nikah muhallil (cina buta) yang dianggap relevan dalam apa-apa jua konteks. Hakikatnya, nikah muhallil mempunyai disiplin tersendiri, bukannya boleh diperkudakan sesuka hati. Nikah muhallil hanya halal dilaksanakan secara semulajadi, iaitu setelah tamat iddah seorang wanita jika suami baru bercerai atau meninggal dunia.

Umat Islam begitu gah menerangkan secara terperinci mengenai songsang yang dilaknat baginda. Namun nikah muhallil yang terancang juga turut dilaknat juga. Bermakna jika Abu yang gila talak menguruskan perkahwinan jandanya Siti bersama Halim untuk kemudian bersama dan bercerai agar perkahwinan terbatal Abu dan Siti dapat dijalinkan semula, maka ketiga-tiga orang ini menerima murka Rasulullah SAW. Hanya secara semulajadi sahaja barulah nikah muhallil terlepas daripada bencana besar ini.

Bercakap tentang cerai, ramai juga yang masih tidak keruan mengenai amalan li’an, iaitu suami yang mempertikaikan zuriat isteri sebagai benihnya. Li’an ialah suatu perceraian yang paling dahsyat dalam Islam. Bahananya begitu besar sehingga Abu jika berlaku li’an terhadap Siti akan tercerai selama-lamanya. Punca cerai ini mempunyai asas yang lebih besar berbanding talak tiga. Hal ini kerana Abu sedang menuduh Siti telah berlaku curang yang melibatkan zina.

Disebabkan inilah Jabatan Agama mengambil inisiatif supaya dapat mendidik masyarakat yang semakin maju dengan kebebasan. Di sebalik segala usaha, kes-kes perceraian masih lagi tinggi khususnya di Selangor, Sabah dan Johor. Sebanyak 48,000 pasangan telah memfailkan perceraian pada tahun 2016. Pasangan berusia antara 26 hingga 30 tahun dikesan paling ramai bercerai dengan kebanyakannya pasangan berkahwin kurang lima tahun. 67 peratus yang memohon perceraian di mahkamah adalah wanita, manakala 33 peratus difailkan lelaki. Sepasang di Terengganu bercerai dalam tempoh 24 jam pun selepas melafazkan nikah.

Inilah masalah yang Pejabat Agama sedang berdepan. Institusi perkahwinan jika diruntuhkan sememangnya akan mengagihkan impak kepada masyarakat dalam sebuah tempoh yang sangat panjang. Bukan semua pasangan yang bercerai sepertimana mereka berkahwin iaitu secara baik. Ada yang pergi tidak kembali, meninggalkan anak-anak kecil dalam keadaan tanda tanya pun.

Prosedur Pejabat Agama sudahpun bertepatan dengan syariah dan keperluan. Namun Pejabat Agama perlu membatalkan satu segmen untuk sebuah kerjasama khas bersama Kementerian Kesihatan Malaysia. Institusi kekeluargaan tidak terikat kepada landasan nikah dan talak sahaja. Kesihatan juga memainkan peranan, khususnya bagi golongan yang mengemudikan bahtera sehingga ajal menjemput. Bukan semua yang mampu menimba ilmu sepenuhnya demi kesejahteraan masing-masing. Malah ramai terlepas pandang beberapa abstrak yang boleh mendatangkan masalah kepada kandungan isteri pun.

Kursus perkahwinan seharusnya melibatkan satu sesi khas untuk menerangkan keperluan asid folik, zat besi dan multivitamin secara meluas. 12 minggu paling awal ialah masa yang sangat penting bagi setiap kandungan. Ketika ini, rahim ibu sedang membangunkan saraf tunjang bayi yang memerlukan asid folik antara 400-800 mikrogram setiap hari. Kemajuan teknologi perubatan telah menjayakan pil-pil asid folik 500 mikrogram (0.5 miligram) yang dijual di farmasi pada harga mampu milik.

Jika culas dalam perkara ini, janin barangkali akan mempunyai masalah neural tube yang akan memberikan impak kepada otak dan saraf tunjang. Kandungan juga memerlukan vitamin C, zat besi dan multivitamin terutamanya pada trimester-trimester tertentu. Malah selepas bersalin pun, para ibu perlu mendapat nutrisi secukupnya. Pendekatan sebegini boleh melahirkan masyarakat yang pintar dalam tempoh singkat.

Kesempatan suatu sesi bersama Kementerian Kesihatan akan menjaminkan maklumat tepat mengenai perkara ini, juga mampu mendedahkan keperluan vaksinasi. Ketika ini, pelbagai soalan boleh diajukan supaya mitos-mitos vaksinasi boleh dibasmikan sepenuhnya.

Jika dilihat melalui persepsi sebegini, apalah sangat RM80 yang dibayar untuk kursus kahwin. Pupuslah kepintaran sebuah masyarakat apabila materialisme diutamakan. Dan mampus juga naluri keIslaman apabila dugaan kecil seperti prosedur dicerca sebagai justifikasi menghalalkan zina. Tidak – tiada apa dalam dunia ini menghalalkan zina, melainkan rogol yang hanya menghukum pelaku sahaja. Konteks masyarakat hanya mengambil kira perceraian semata-mata. Sebenarnya perceraian tidak semestinya suatu tragedi – kerana tragedi sebenar ialah sebuah perkahwinan tidak bahagia yang merembeskan persekitaran berasid sehingga membantutkan anak-anak.

Sumber:

FMT. (2018, Oktober 8). WHO praises Malaysia for stopping HIV, syphilis transmission from mothers. Diambil dari https://www.freemalaysiatoday.com/category/nation/2018/10/08/who-praises-malaysia-for-stopping-hiv-syphilis-transmission-from-mothers/

Rosman, A. S., Dr. (2014, September 24). Kahwin cina buta. Diambil dari http://ww1.utusan.com.my/utusan/Bicara_Agama/20140924/ba_01/Kahwin-Cina-Buta

Bernama (Ed.). (2016, November 14). 48,077 pasangan Islam bercerai tahun ini. Diambil dari http://www.utusan.com.my/berita/parlimen/48-077-pasangan-islam-bercerai-tahun-ini-1.407505

Hanneeyzah, B. B. (2017, Julai 20). Kahwin, cerai dalam tempoh 24 jam. Diambil dari https://www.bharian.com.my/berita/nasional/2017/07/303853/kahwin-cerai-dalam-tempoh-24-jam

WebMD. (2018, Jun 02). Folic Acid and Pregnancy. Diambil dari http://www.citationmachine.net/apa/cite-a-website/manual

Kredit Gambar: Kursus Kahwin Hasani Kulim (04-491 8668)


Isu Bahasa, Jawi & UEC: Toleransi yang Dibuli

Bismillahirrahmanirrahim.

“Wahai manusia, sesungguhnya kami telah ciptakan kamu dalam kalangan lelaki dan perempuan, dan kami telah menjadikan kamu pelbagai bangsa dan bersuku puak, supaya kamu berkenal-kenalan.” al-Hujurat: 13

Tahun 2007 menjadi saksi dua peristiwa yang agak menarik berkaitan bahasa. Pertama, Oxford English Dictionary telah memasukkan satu perkataan baharu yang berasal daripada dialek Hokkien: ‘kiasu’. Secara literalnya, kiasu membawa maksud ‘takut kalah.’ Dari segi praktikalnya pula, kiasu adalah satu perkataan pejoratif yang merangkumi sikap suka bersaing, biadab, tamak, pentingkan diri sendiri dan tidak mahu mengalah sama sekali.

Peristiwa kedua pula adalah temu ramah Al-Jazeera dengan Menteri Penerangan Malaysia, Tan Sri Zainuddin Maidin, berkenaan perhimpunan Bersih. Bagi yang pernah mendengar rakaman temu ramah itu pastinya tidak akan lupa betapa teruknya penguasaan bahasa Inggeris beliau sehingga dianggap memalukan Malaysia. Seribu satu kecaman yang beliau terima ekoran temu ramah itu.

Itu kes yang melibatkan seorang Menteri Penerangan yang gagal menerangkan dengan baik dalam bahasa asing. Berbeza pula halnya dengan kes Tommy Thomas yang sebenarnya jauh lebih mendukacitakan, iaitu apabila seorang Peguam Negara (AG) tidak mampu bertutur dalam bahasa kebangsaan. Jika Zainuddin Maidin dikecam secara sepakat, agak menakjubkan apabila ada yang mempertahankan Tommy Thomas atas alasan penguasaan bahasa Melayu yang baik bukanlah syarat menjadi AG.

Persoalannya, adakah sudah tiada orang lain yang memenuhi syarat memegang jawatan penting itu dan pada masa yang sama mampu bertutur bahasa Melayu? Apakah kelebihan luar biasa yang dimiliki Thomas yang tidak tahu berbahasa Melayu sehingga diutamakan menjadi AG di sebuah negara majoriti orang Melayu dengan bahasa kebangsaannya bahasa Melayu?

Selain Thomas, ada banyak lagi contoh yang boleh diberikan tentang mereka yang mempunyai kedudukan dalam masyarakat tetapi tidak tahu berbahasa Melayu, malah terdapat beberapa video rakaman sidang parlimen yang boleh ditonton dalam YouTube menunjukkan beberapa ahli parlimen bertutur dalam bahasa Melayu yang kualitinya sangat memalukan.

Bukanlah kita mengharapkan bahasa Melayu mereka bertaraf sasterawan negara, cukuplah sekadar ada kesedaran meraikan bahasa kumpulan majoriti dengan mempelajarinya. Jika sudah berpuluh tahun lahir dan tinggal di Malaysia tetapi masih gagal bertutur dalam bahasa kebangsaan, ia sepatutnya menjadi alamat tentang keperluan berusaha ke arah penguasaan yang lebih baik, bukan meremehkan lagi keutamaan dan peranan bahasa kebangsaan sebagai medium penyatuan kaum.

Kegagalan berbahasa Melayu ini hanyalah satu contoh bagaimana bahasa Melayu cuba dinafikan keutamaannya oleh golongan kiasu di sebuah negara yang dahulunya dikenali sebagai Tanah Melayu dan kini masih dihuni majoriti orang Melayu. Belakangan ini, golongan ini semakin berani menampakkan taring kekiasuan mereka terutamanya dalam isu bahasa (belum lagi masuk isu agama).

Manakan tidaknya, sebelum memegang kuasa kerajaan pusat lagi kiasu-kiasu ini sudah berani menunjukkan kebiadaban mereka. Apabila ditentang, mereka menggunakan pula tiket “toleransi” sebagai hujah, seolah-olah kompromi yang diberikan agar kelangsungan bahasa ibunda mereka tidak disekat dan hak untuk mendirikan sekolah vernakular belum cukup bertoleransi lagi.

Masyarakat tidaklah begitu marah apabila sekumpulan minoriti memperjuangkan hak mereka sekiranya hak itu dikira wajar dan adil. Apa yang benar-benar menyakitkan hati masyarakat adalah nada angkuh, sikap permusuhan dan kiasu yang dipamerkan terang-terangan tanpa menghormati langsung sensitiviti orang lain. Tidak cukup dengan bertegas mahukan “hak” sendiri ditambah (ditambah, bukan dihormati atau dijaga!), hak penduduk asal dan kumpulan majoriti juga ditentang atau dipertikaikan tanpa segan silu.

Pada 2008, ahli parlimen DAP, Teresa Kok, mempertikaikan kandungan tulisan Jawi pada papan-papan tanda jalan di Kuala Lumpur. Sikap permusuhan beliau terhadap tulisan yang sejarahnya berkait rapat dengan agama Islam ini sangat ketara meskipun dengan usahanya untuk berselindung daripada hakikat itu. Pelbagai hujah bercanggahan yang digunakan bagi menegakkan benang basah dalam pertikaiannya.

Kok menyatakan bahawa sebab penentangannya adalah kerana tulisan Jawi itu mengambil ruang tulisan Rumi sehingga menyebabkan orang sukar membacanya. Beliau juga dengan bangganya mengambil gambar dengan salah satu papan tanda yang dimaksudkan. Dalam gambar itu, beliau menunjukkan jarinya pada tulisan Jawi yang jelas sekali tidak mengganggu langsung tulisan Rumi sebagaimana yang didakwa.

Sikap hipokrit dan kiasu beliau tidak terhenti setakat itu. Selepas merungut tentang kewajaran DBKL menggunakan ‘wang cukai rakyat’ untuk menaikkan papan-papan tanda itu, Kok mencadangkan agar kesemua papan itu dibuang dan digantikan dengan apa yang dinamakan sebagai ‘papan tanda muhibbah’. Ironiya, papan tanda yang kononnya “muhibbah” ini menendang keluar terus tulisan Jawi dan digantikan pula dengan bahasa Tionghua dan bahasa Tamil.

Baru-baru ini, Menteri Kewangan Lim Guan Eng telah mengeluarkan kenyataan rasmi dalam bahasa Mandarin. Walaupun selepas dikecam dan sememangnya telah termaktub dalam perlembagaan tentang kewajiban penggunaan bahasa Melayu dalam urusan rasmi, beliau tetap bertegas untuk terus mengeluarkan kenyataan dalam bahasa Mandarin.

Contoh kiasu yang lebih baru lagi adalah desakan agar United Examination Certificate (UEC) diiktiraf di Malaysia. Keangkuhan dan sikap kiasu dalam memperjuangkan pengiktirafan UEC adalah sangat ketara apabila Teo Nie Ching, Timbalan Menteri Pendidikan, menjadi ‘lebih sudu daripada kuah’ dengan mendahului menterinya dalam isu tersebut. Sebagai Menteri Pendidikan, Dr. Maszlee Malik berkata bahawa kajian akan dibuat terlebih dahulu sebelum perkara itu diputuskan. Tidak semena-mena Teo yang hanya merupakan timbalan bertegas mahukan pengiktirafan UEC dibuat secepat mungkin sebelum hujung tahun 2018.

Ini semua adalah kiasu.

Di Singapura, fenomena kiasuisme diakui oleh media tempatannya sebagai barah yang hodoh dan memalukan dalam masyarakat. Antara manifestasi kiasuisme adalah enggan memberikan laluan kepada pemandu lain untuk memotong di atas jalan raya. Barah ini sangat berleluasa dalam kehidupan harian mereka sehingga kerajaan Singapura terpaksa berusaha untuk menghapuskannya melalui pelbagai kempen kesedaran. Antaranya adalah ‘National Courtesy Campaign 1993’

Kempen di Singapura ini kedengarannya menyamai Kempen Budi Bahasa di negara kita. Namun sebagai perbandingan, lihatlah bagaimana dekatnya nilai adab dan bahasa dalam masyarakat kita sehingga perkataan ‘budi’ dan ‘bahasa’ mempunyai hubungan kolokasi (satu kata yang sentiasa diiringi oleh satu kata yang lain).

Melihat pada hubungan erat budi-bahasa ini dan hakikat bahawa sikap saling menghormati nampaknya masih gagal disemai dalam kalangan segelintir masyarakat Malaysia serta bagaimana masih ada ahli parlimen yang gagal berbahasa Melayu, mungkin adalah lebih baik buat Teresa Kok, Teo Nie Ching dan yang sewaktu dengan mereka mencadangkan penambahbaikan pendidikan bahasa Melayu daripada secara aktif cuba meminggirkan tulisan Jawi atau memperjuangkan pengiktirafan sijil yang akan melebarkan lagi jurang mereka dengan bahasa Melayu.

MUHAMMAD ABDUL HADI BIN MOHD RADZI
Pengerusi Lajnah Penerangan & Perhubungan Kampus,
Persatuan Mahasiswa Islam USM,
Universiti Sains Malaysia.


Penjinakan Anjing Berlaku 40,000 Tahun Lalu?

Ada pepatah menarik tentang anjing: a dog is a man’s best friend. Maksudnya, anjing adalah teman sejati manusia. Di sisi Islam, anjing diharamkan atas status ηαjis. Tetapi dua perkara penting kita kena faham: 1) Islam mengharamkan sebarang peηgαηiαyααη pada anjing dan 2) pepatah ini bukan berniat untuk menidakkan Islam.

Pepatah ini berasal daripada pengamatan sejarah. Anjing sentiasa menemani manusia ke mana-mana sahaja. Malah pengusaha kebun beragama Islam sendiri memelihara anjing untuk menjaga hasil. Siap bagi makan nasi lemak lagi. Ada anjing yang perangai bukan main mengada makan bahagian sambal sahaja.

Kalau tengok pada bukti arkeologi, anjing menjadi jinak lebih kurang 30,000 tahun yang lalu (Yong, 2016). Penemuan fosil senang cakap bersepah di Asia Timur, Eropah dan Timur Tengah. Tetapi saintis belum pasti macam mana proses penjinakan berlaku.

Yang mereka pasti, serigala kelabu (canis lupus) berpisah menjadi anjing melalui proses evolusi semulajadi. Cuma ada teori menyatakan sebenarnya kawanan serigala mengekori manusia, sekali gus menjalinkan hubungan yang bergantung pada migrasi manusia.

Kerumitan Di Sebalik Proses

Perkataan “penjinakan” memberi gambaran yang prosesnya mudah. Tanggapan sebegini sangat salah. Cuba fikir sejenak – macam mana serigala pra-anjing menjadi anjing macam Husky kemudian tiba-tiba serupa kena hempαp gajah sampai jadi Chihuahua.

Analisis DNA mendapati anjing Chihuahua terbentuk sekitar 4,500 tahun yang lalu, hasil daripada genetik anjing Eurasia (Leathlobhair, 2018).

Jadi sekarang semua boleh nampak bayangan. Evolusi anjing bukan satu jalan yang lurus. Prosesnya adalah seperti sebatang pokok bercambah-cambah dengan ratusan atau ribuan ranting. Dari ranting ke dahan. Dari dahan ke batang. Kena masuk dalam batang turun ke akar. Memang sangat rumit.

Walaupun saintis belum pasti, terdapat banyak teori yang bercerita pasal penjinakan anjing. Entahnya semua teori ini betul. Saintis bermula dengan seekor anjing di Jerman daripada zaman 14,200 tahun yang lalu. Kenapa anjing ini penting?

Kerana ia dikebυmikan, terbukti selepas saintis jumpa “barangan-barangan hadiah” sekali dengan rangka (Barras, 2018). Jadi anjing ini disayangi orang yang mengebυmikannya.

Tetapi ada satu perkara penting yang harus disentuh. 14,200 tahun yang lalu, dunia berada dalam Zaman Ais (Ice Age). Kehidupan semasa Zaman Ais sememangnya sukar, sekali gus membuatkan manusia terpaksa keluar mencari makanan dengan cara membυrυ.

Dan bukan senang untuk membυrυ secara bersendirian. Lagi susah kalau bawa orang kedua – kerana perlu berkongsi makanan pula.

Jadi manusia prasejarah membawa serigala pra-anjing sebagai peneman. Serigala bergantung pada daging putih seperti ayam hutan misalnya. Seekor sudah cukup selama beberapa hari. Manusia pula lain – mesti kena ada karbohidrat, kerana ayam hutan penuh dengan protein.

Sini kalian boleh nampak, kaedah pemakanan manusia dan serigala sebenarnya berbeza seolah-olah mereka tidak bertanding antara satu sama lain (Marshall, 2021).

Kerjasama dengan manusia sangat mustahil, jika serigala sudah dewasa. Satu-satunya cara adalah sejak serigala kecil lagi, barangkali serigala dijaga manusia sebelum buka mata lagi. Teori ini disahkan selepas saintis mengkaji konsep “arus genetik anjing-serigala” (Bergstrom, et al., 2020).

Konsep ini berlaku pada serigala-serigala di Lembah Syam, Zon Karelia, Tasik Baikal dan Amerika purba, sekurang-kurangnya sejak 10,900 tahun yang lalu.

Rumusan mudah di sini: manusia sudah tahu yang serigala boleh diharap. Sebab itu ada rangka serigala ditemui sejak 40,000 tahun yang lalu. Sejak hari itu, ilmu berkembang dengan perlahan… mengambil masa beralaf-alaf lamanya sebelum satu dunia tahu.

RUJUKAN:

Barras, C. (2018, Februari 8). Oldest dog burial suggests prehistoric humans loved dogs as pets. New Scientist.

Bergstrom, A., et al. (2020). Origins and genetic legacy of prehistoric dogs. Science. 370 (6516): 557-564.

Leathlobhair, M. (2018, Julai 6). The evolutionary history of dogs in the Americas. Science. 361 (6397): 81-85.

Marshall, M. (2021, Januari 7). Humans may have domesticated dogs by accident by sharing excess meat. New Scientist.

Yong, E. (2016, Jun 3). A new origin story for dogs. The Atlantic.


Al-Kisah Tongkat Sakti Dalam Masyarakat…

Tongkat sakti, atau lebih dikenali di kalangan peminat kisah-kisah epik ‘legends, myths and folklore’ sebagai ‘staff’ atau ‘wands’ adalah sangat sinonim dengan penggunaan magis serta keajaiban.

Antara tongkat sakti yang terkenal adalah ‘Elder Wand’ di dalam kisah Harry Potter, dan juga tongkat milik Gandalf the Grey (dan kemudiannya, naik ‘level’ kepada Gandalf the White).

‘Elder Wand’, tongkat sakti terkuat di dalamkisah Harry Potter dikisahkan dicipta oleh ‘Death’ (Malaikat Maut) sendiri yang dikurniakan kepada Antioch Peverell sebagai salah satu daripada 3 Hallow. Dikisahkan juga, mana-mana ahli sihir yang dapat mengawal ketiga-tiga Hallow ini, ‘Elder Wand’, ‘Resurrection Stone’ dan juga ‘Cloak of Invisibility’, akan menjadi ‘Master of Death’.

Di dalam epik ‘Lord of The Rings’ pula, Maiar, panggilan bagi ahli sihir di dalam ‘realm’ LOTR, tongkat sakti adalah lebih bersifat ‘personal’ dan terikat dengan setiap Maiar. Ini dapat dilihat ketika Gandalf the Grey, selepas menang menentang Durin’s Bane, seekor Balrog di perut Morgoth, dia memperoleh suatu ‘upgrade’, daripada Gandalf the Grey, kepada Gandalf the White, tongkat saktinya juga turut mendapat ‘upgrade’ tersebut.

Dalam sejarah Nabi-Nabi juga, ada mengisahkan mengenai tongkat sakti. Namun begitu di dalam Islam, terma yang lebih tepat digunakan adalah mukjizat.

Tongkat Nabi Musa contohnya, bukanlah mukjizatnya datang daripada keupayaan magis Nabi Musa, tetapi adalah kurniaan Allah SWT. Ini dapat dibuktikan melalui setiap keajaiban yang diperlihatkan oleh tongkat Nabi Musa itu adalah hasil dari arahan Allah SWT.

Contohnya peristiwa di mana tongkat baginda memukul batu yang memancarkan mata air, bertukar menjadi ular yang memakan ular-ular kecil ahli sihir Fir’aun, dan juga ketika ia membelah Laut Merah.

Perbezaan diantara Tongkat Nabi Musa dan juga tongkat ahli sihir fiksyen seperti kisah Harry Potter atau LOTR adalah sumber kekuasaan yang dimilikinya.

Di mana tongkat ahli sihir fiksyen datangnya dari kekuasaan pengguna itu sendiri, Tongkat Nabi Musa pula adalah kurniaan dan dengan izin Allah SWT.

Apa pun, di dalam sejarah mahupun kisah fiksyen manusia, elemen tongkat sakti ini tidak dapat dipisahkan.

Ianya menjadi suatu simbol kekuasaan dan kebijaksanaan.

Sedar atau tidak, di zaman kita juga wujudnya sebuah tongkat sakti yang sangat berkuasa. Saya boleh katakan hampir majoriti rakyat di Malaysia mempunyainya.

Ia suatu simbol kekuasaan yang menentukan kadar hidup dan kematian.

Ia juga simbol kebijaksanaan jika benar-benar faham akan penggunaannya dan pemiliknya mempraktikkan penggunaannya.

Kepada yang mempunyai tongkat sakti ini dan tidak menggunakannya pula, adalah sesuatu yang kurang cerdik, dan boleh kita katakan kufur nikmat kerana tidak menggunakan ia sebaiknya.

Tongkat sakti yang saya maksudkan di sini adalah seperti gambar di bawah ini.

Gunakanlah ia dengan sebaiknya… Gunakanlah ia sebagai tanda kita mensyukuri nikmat, bijaksana dan juga seorang individu yang bertanggungjawab dalam menggunakan ‘kekuasaan’ yang ada pada dirinya..

Selamat beramal.